Udaletxeko sarrera irisgarri bihurtu eta kalea oinezkoentzat egingo da | El Diario Vasco\nAlto-urolaUdaletxeko sarrera irisgarri bihurtu eta kalea oinezkoentzat egingo da\nUdaletxeko sarrera irisgarri bihurtu eta kalea oinezkoentzat egingo da\nAparkalekuak. Oinezkoentzat eta bost aparkaleku ertzean. / GALILEA\nObra fase desberdinetan egingo da, lehenengoan eraikineko sarrera, aparkalekuak eta kalea oinezkoentzak prestatu\nMIRYAM GALILEA ITSASO. Miércoles, 18 julio 2018, 08:15\nHerriko udaletxea berrituz doaz poliki poliki, eta barrualdea ia guztiz txukunduta egonda, lehenengo solairua behintzat, hurrengo pauso bat eman dute Udalekoek, eta egin behar diren berrikuntzak kanpokalde irisgarria, teilatu berria eta ganbara eta txukuntzea izango dira. Lehenengo fasea martxan dago dagoeneko, honetan sarrera irisgarria, aparkaleku berriak eta oinezkoentzako gunea aurrera eramango direlarik.\nLeader programara jo dute oraingoan ere Udalekoek. Aurreko urtean programa honen bitartez, edo honekin jasotako diru laguntzari esker, Alegiko parke berriko obra aurrera eraman da; oraingoan Leader 2018rako Udaletxeko berrikuntza aurkeztu dute. «2017ko Leader programara Alegiko haur parkeko obra eta Udaletxeko berrikuntza ere aurkeztu genituen; lehenengoa onartu zuten. Orain, aurrekoan bezala Udaletxeko kanpokaldeko obra aurkeztu dugu, honekin batera ere teilatuko konponketa eta ganbara txukuntzeko proiektua doazelarik», azaltzen du Gorka Sasieta Itsasoko alkateak.\nTeilatua aldatu, ganbara konpondu eta sarrera eta kanpokaldea egokitzea da proiektu honek biltzen dituen berrikuntzak. Obra hau guztia fase desberdinetan aurrera eramango da eta lehenengoa martxan dago dagoeneko. Honekin, Udaletxeko sarrera irisgarri bat, aparkaleku berria eta oinezkoentzako gunea egingo direlarik. «Udaletxeko sarreran lau eskailera daude eta udaletxe batean ezin da horrelako sarrera bat egon, irisgarria behar duelako; beraz, hau izango da egin beharreko lehenengo gauza. Sarreran, kanpoan, ranpatxoa doa, Alegiko elkartean egin zenaren antzera», azaltzen du Sasietak.\nSarrerako ranpatxoak behar duen lekua kontutan harturik, parean dauden aparkalekuak kendu beharko dira, bestela pasatzeko lekua justu xamarra gelditzen delako. Hau horrela izanda, baterian aparkatzeko dauden lekuak kendu eta linean aparkatzeko bi leku kokatuko dira bertan. Bestalde, eta aparkaleku gutxi direlakoan, eliza azpian dagoen lorategiaren ertzean beste bost aparkaleku (linean ere) kokatuko dira. Honetaz gain, gune guztia oinezkoentzako itxura hartuko du.\n«Gune guztiari oinezkoentzako itxura emango diogu. Hasieran udaletxe parean bakarrik egin behar genuen oinezkoen zatia baina azkenean guztia izango da, momentu honetan dauden espaloiak desagertuz», dio alkateak.\nLehenengo fase hau laster hasiko dela diote Udalekoek, iraila aldera seguru asko. Momentu honetan lizitazio-iragarkia argitaratu da eta interesdunek hilaren 27ko eguerdira arte dute eskaintzak eta dokumentazioa aurkezteko epea. Lehehengo fase honetarako estimatu den aurrekontua 84.800 eurokoa da (BEZ barne). Epea amaitu eta aste betean gehienez obra egingo duen enpresa aukeratua izango da. Obra hasi orduko (irailan hastea espero da) bi hilabeteko epea izango dute hau amaiatzeko.\n«Leader programaren erantzuna jaso arte ez dugu itxarongo. Obra martxan jarriko dugu eta bi zatitan egingo dugu. Udaletxeko sarrera eta kanpoko aldea laster jarriko da martxan eta gero teilatuarena egiteko, aurretik «análisis estructural» delakoa egin behar da eta analisi hori ere jarriko dugu martxan», azaltzen du Gorka Sasieta alkateak.\nRevisión de contratos de limpieza viaria y de edificios municipales «A la gente le gusta ver y tocar el género y aquí no se cohíben»


Lotura metaliko - Wikipedia, entziklopedia askea.\nMetal edo aleazio solidoetako atomoen arteko lotura-mota; balentzia-elektroiak (elektroi-gasa) ionizaturik dauden atomoz osatutako sarean sakabanaturik daudena\nLotura metalikoa lotura kimiko mota bat da positiboki kargatutako ioien eta konduzkio-elektroien (zeinak deslekututako elektroien elektroi-hodei bat sortzen duten) erakarpen elektrostatikoetatik sortzen dena. Deskripzio posible bat izango litzateke elektroi libreen partekatzea gertatzen dela positiboki kargaturiko ioien (katioi metalikoen) egitura hirudimentsional batean. Lotura metalikoaren ondorioz sortutako propietate fisikoak, besteak beste dira deformagarritasuna, eroale elektrikoa, bero-garraiatzaile zein bero-erresistentzia handia izatea, opakoa izatea eta distira metalikoa edukitzea.\nHala ere, metal batek sor ditzakeen lotura kimikoak, lotura metalikoaz gain, ugariak dira (lotura ionikoa zein kobalentea), metala egoera puruan azaldu arren. Adibidez, galioak (Ga) lotura kobalenteak sortzen ditu bi atomoren artean, egoera solido zein likidoan.\n2 Lotura metalikoaren izaera\n2.1 Lotura metalikoa bi dimentsiotan\n2.2 Lotura metalikoa hiru dimentsiotan\n3 Elektroi-hodeiek sortutako propietateak\n4 Erradio metalikoa\n5 Loturaren sendotasuna\n6 Disolbagarritasuna eta konposatuen formazioa\n7 Propietate optikoak\nKimika zientzia bezala lantzen hasi zen momentutik, argi geratu zen taula periodikoko elementu gehienak metalak direla; horrela, azidoekin erreakzionatuta sortzen diren gatzen ikerketan ere aurrerapauso garrantzitsua eman zen. Elektrokimika garatzen hasi ahala, metalak disoluzioetan katioi eran (positiboki kargatutako ioi moduan), azaltzen zirela ikusi zen, eta honek serie elektrokimikoen zein oxidazio-erreakzioen jatorria azaltzen lagundu zuen.\nMetalak ioi positibo bezala (katioi) eta elektroiek sortutako elektroi-hodeia.\nTaula periodikoa. Urdinez adierazita, bertan dauden metalak.\nMekanika kuantikoa kimikaren mundua garatzen hasi zenean, metalak aztertzerakoan, elektroi askeen teoria azaldu zen; honek elektroi-hodeien agerpena eta beraien portaera lotura metalikoetan garatu zuen.\nLotura metalikoaren izaeraAldatu\nLotura metalikoa bi dimentsiotanAldatu\nGrafenoa, esate baterako, bi dimentsiotako lotura metalikoaren adibide bat da. Lotura hori konposatu aromatikoen (bentzenoa, naftalenoa...) eraztuneko loturen antzekoa da.\nLotura metalikoa hiru dimentsiotanAldatu\nEsan bezala, lotura metalikoan hainbat metal-atomo elkartzen dira elektroiak elkarbanatuz. Atomo hauek hiru dimentsioetan kokatzeko aukera ezberdinak daude eta kokapen ezberdin horiei paketatze esaten zaie. Paketatzeak sinpleak edo trinkoak izan daitezke; bestalde, atomoek hartzen duten kokapen hirudimentsionalaren arabera, paketatzea ere ezberdin izendatzen da. Bi deskribapen hauen arabera azaltzen da metalek izango duten paketatze mota.\nElektroi-hodeiek sortutako propietateakAldatu\nAipatu bezala, metalen arteko loturak sortzean, elektroi-hodei bat eratzen da. Elektroi-hodei honek berak ematen dizkie metalei beraien propietate bereizgarrienak. Propietate hauek, esan bezala, eroankortasuna eta deformagarritasuna dira.\nMetalek haien artean loturak egiterakoan sortutako elektroi-hodeia, izenak dioen bezalaxe, elektroi deslekutuz osatutako elektroi multzo bat da. Metal bakoitzak lotura osatzeko erabilitako elektroiak dira hauek. Elektroi-hodeiek, metalei eroaleak izateko gaitasuna ematen diete; izan ere, karga elektriko bat ezartzen badiogu metalari, hau da, elektroi fluxu bat ezartzen badiogu metalari, elektroi-hodeieko elektroiak mugiaraziko ditu eta karga transferentzia bat burutuko du metalak. Era sinple batean esanda, metalari ezarritako kanpo-kargako elektroiek; metalen elektroi-hodeian dauden elektroiak bultzatzen dituzte, eta elektroi-fluxu bat sortzen da.\nMetalak deformagarriak direla esatean, metal baten itxura aldatzea posiblea dela esaten da. Metala hautsi gabe, bere itxura alda daiteke kubo forma duen metal zati bati xafla itxura ematea posible da edo metal zati berari hari itxura ematea. Metalen deformagarritasuna elektroi-hodeiaren ondorioz sortutako propietatea da, metala defromatzerakoan, elektroi-hodeia mugitu egiten den, malgutasun handiarekin, eta metala haustea ekiditen den.\nLotura metalikoko elektroi-hodeia.\nBeraz, elektroi-hodeia mugikorra izateak (metalak sortutako sarean) ematen dizkio metalari porpietate hauek.\nErradio metalikoa lotura metalikoa osatzen duten bi ioi metalikoren artean dagoen distantziaren erdia da. Erradioa zenbait faktoreren menpe dago, hala nola, atomoaren izaera edo ingurunea (bereziki koordinazio-zenbakia da faktorerik garrantzitsuenetakoa, tenperaturaren eta aplikatutako presioaren eraginpean dagoena).\nErradioa orokorrean, salbuespenak salbuespen, periodoetan ezkerraldera joan ahala handitzen da karga nuklear eraginkorra txikitzearen eraginez, eta taldeetan behera handitzen da zenbaki kuantiko nagusia handiagotzearen ondorioz.\nMetalen kasuan, orokorrean, atomoen arteko erakarpen-indarra sendoa da, eta beraz, lotura hori apurtzeko energia handia beharko dugu. Horren ondorioz, metalek normalean irakite-puntu altua izaten dute (wolframioaren irakite-puntua, adibidez, 5838 K-koa da). Atomoak elkarren artean hain gertu egotearen ondorioz, nukleoek eta dagozkien hodei elektronikoek elkarren artean interkazionatzen dute, paketatze hirudimentsional bat sortuz, eta horrenbestez, hodei elektronikoek nukleoak inguratuz. Honen ondorioz geratzen diren elektroi libre horiek lotura metalikoaren propietate askoren erantzule izango dira.\nGalioa adibidez, fusio-puntu baxua duen metala da (giro-tenperaturan urtzen da) baina bere irakite-tenperatura orokorrean altua da (galio likidoa ez da batere lurrunkorra). Irakite-tenperatura altu hori lotura metaliko sendoarengatik da.\nDisolbagarritasuna eta konposatuen formazioaAldatu\nMetalak disolbaezinak dira uretan nahiz disolbatzaile organikoetan, erreakzio bat jasan ezean. Orokorrean, erreakzioa hauek oxidazio-erreakzioak izaten dira, non lotura metalikoak hausten diren.\nMetalak, orokorrean, euren artean disolbatzen dira eta euren metal izaera mantentzen dute. Esaterako, urrea oso erraz disolbatzen da merkurioaren eraginpean, baita giro-tenperaturan ere. Metalak solidoak direnean, disolbagarritasuna ezberdina izan daiteke kasu askotan. Metalen egiturak berdinak badira, disolbatu egingo dira aleazioak osatuz (hau metalurgiaren oinarririk garrantzitsuena da).\nKarga mugikorren presentziak dira propietate optikoen erantzule. Horretarako elektroiak talde kolektibo bezala ulertu behar dira eta ez lotura kobalenteak eratzen dituzten partikula hutsak bezala, elektroi-hodei delakoak osatzen dituzte.\nArgia, esaterako, eremu elektriko nahiz magnetikoaren arteko konbinazioa da. Eremu elektrikoa metalaren elektroiekin kontaktuan jartzean, argia osatzen duten fotoi gehienak ez dira gai metalaren barrura asko murgiltzeko eta islatuak izaten dira; beste batzuk absorbituak izaten dira, eta absortzio hori espektro ikuskorrean topa daiteke. Horren ondorioz, metalak, orokorrean, disdiratsuak izan ohi dira. Absorbitutako eta islatutako fotoien balantzeak determinatuko du metalaren txuritasuna nahiz gristasuna. Adibidez, zilarra, oso eroale den metala, txurienetakoa da.\nHala ere, egon badaude kasu bereziak. Nabarmenenak kobrearen kolore gorrixka eta urrearen kolore horixkak dira. Horren arrazoia, argiaren frekuentziaren gainetik dagoen plasmoi frekuentzian dago. Izan ere, bi metal hauen elektroiek frekuentzia horiei erantzun diezaiokete, eta horrek fotoiak islatuak ez izatea eragiten du, metalaren ohiko koloreetatik at geldituz.\n↑ «metallic bonding» www.chemguide.co.uk (Noiz kontsultatua: 2018-12-13).\n↑ (Ingelesez) Metallic bonding. 2018-12-10 (Noiz kontsultatua: 2018-12-13).\n↑ «Chemical Bonds» hyperphysics.phy-astr.gsu.edu (Noiz kontsultatua: 2018-12-13).\n↑ «PHYSICS 133 Lecture Notes Spring 1999 Marion Campus» web.archive.org 1999-10-18 (Noiz kontsultatua: 2018-12-13).\n↑ (Ingelesez) «Metals get their electrons off» www.abc.net.au 2010-04-14 (Noiz kontsultatua: 2018-11-08).\n↑ «Metals Nonmetals and Metalloids - Periodic Table» ThoughtCo (Noiz kontsultatua: 2018-11-08).\n↑ (Ingelesez) Metallic bonding. 2018-12-10 (Noiz kontsultatua: 2018-12-14).\n↑ (Ingelesez) «Metallic Bonding» Chemistry LibreTexts 2013-10-02 (Noiz kontsultatua: 2018-12-14).\nAzken aldaketa 14 abendua 2019(e)an, 18:21(e)tan\nOrriaren azken aldaketa: 14 abendua 2019, 18:21.


Udako patin ikastaroak izandako arrakastak berriak antolatzea ekarri du . diariovasco.com\nPatinetan. Ikasi eta gero errepidera atera daiteke. / AMAXKAR\nUdako patin ikastaroak izandako arrakastak berriak antolatzea ekarri du\n5 octubre 201608:58\nJoan den abuztuan eman ziren patin ikastaroen arrakasta ikusita, eta jarraipena eman nahian, ikasturte osoan eskainiko dira Zarauzko Zinema Pilotalekuan. Hori adierazi dute behin-tzat Irristaketa Hernani taldeko kideak eta herritarrak gonbida- tzen dituzte parte hartzera.\nHaur, gazte eta helduek ordutegi desberdinak izango dituzte, beraz edozein adinekoak hartu dezakete parte. Izen emate epea irekita dago dagoeneko. Zinema Pilotalekuan emango dira ikastaroak eta zazpi urtetik aurrera dituen edonori zuzenduak daude.\nAstelehen eta asteazkenetan 17:00etatik 18:00etara eta 18:00etatik 19:00etara izango dira. Ikastaroan izen ematea hiruhilekoka edo ikasturte osorako egin daiteke. Astean saio bakarra aukeratzen dutenak, urria, azaroa eta abenduan 65 euro ordaindu behar dituzte eta ikasturte osoa aukeratu ezkero 120 euro. Astean bi saio egin nahi dituztenak berriz, urria, azaroa eta abenduan 120 euro ordaindu behar dute eta ikasturte osoa egin nahi dutenak 300euro.\nIzen ematea zenbaki honetan 669.83.74.09 whatsapp bidez egin daiteke edo irristaketahernani@gmail.com helbidera mezu elektroniko bat bidaliz. Plaza mugatuak dira, 20 pertsona gehienez taldeko. Izen-emate ordena errespetatuko da. Ez itxaron gehiago eta erreserbatu zure plaza. Ikastaroak taldeak osatzen direnean hasiko dira, urriaren 10ean hastea aurre ikusten da.\nMarina Lerchundi: «Al final, todo el que quiere hacer música tiene su hueco aquí»\nEl compañerismo en el cómic


topic_facet:"Soldadura eta galdaragintza (Heziketa Zikloa). Erdi maila" topic_facet:"Mekanizazioa (Heziketa Zikloa). Erdi maila" topic_facet:"Instalazio termiko eta fluidodunen mantentzea (Heziketa zikloa). Goi maila" topic_facet:"Ekipamendu eta instalazio termikoak (Modulua)"\nProposatutako gaia: Soldadura eta galdaragintza (Heziketa Zikloa). Erdi maila Proposatutako gaia: Mekanizazioa (Heziketa Zikloa). Erdi maila Proposatutako gaia: Instalazio termiko eta fluidodunen mantentzea (Heziketa zikloa). Goi maila Proposatutako gaia: Ekipamendu eta instalazio termikoak (Modulua)\nEkipamendu eta instalazio termikoak (Modulua) 3 Energi eraginkortasuna eta eguzki energia termikoa (Heziketa zikloa). Goi maila 3 Energia eta ura (Lanbide Arloa) 3 Fabrikazio Mekanikoa (Lanbide Arloa) 3 Fabrikazio mekanikoko produkzioaren programazioa (Heziketa Zikloa). Goi maila 3 Fabrikazio-teknikak (Modulua) Gehiago ... Instalazio termiko eta fluidodunen mantentzea (Heziketa zikloa). Goi maila 3 Instalazioa eta mantenimendua (Lanbide Arloa) 3 Instalazioak muntatzeko prozesuak (Modulua) 3 Instalazioen irudikapen grafikoa (Modulua) 3 Interpretazio grafikoa (Modulua) 3 Lanbide Heziketa 3 Mantentze-lan elektromekanikoa (Heziketa Zikloa). Erdi maila Mekanizazioa (Heziketa Zikloa). Erdi maila 3 Metal Eraikuntzen Irudikapena (Modulua) 3 Metal-eraikuntzak (Heziketa Zikloa). Goi maila Soldadura eta galdaragintza (Heziketa Zikloa). Erdi maila 1 Makineriako Irudikapen Grafikoa (Modulua) Guztiak ikusi ... gutxiago ...


Erabakiak eta ondorioak • ZUZEU\nArgazkia: Sentimendu erosoa\nSortze data: 2013/06/07\nErabaki bat hartzen den unean, beti, zerbait galtzen dela esan ohi da. Egia da, alta. Eta baita erabaki bakoitzak bere ondorioak dituela ere.\nErdi Aroko familia baten larruan jartzea baino ez daukagu hortaz jabetzeko. Bere ondasun guztiak mando baten gainean jarri eta bizimoduaren bila mundura abiatzen zen familia bat. Bidegurutze bakoitza buruko min bat zen, eta norantz jo erabakitzea apustu bat. Horregatik jartzen ziren erlijio-sinboloak bidegurutzeetan, goragokoen bitartekaritzaz erabaki desegokiak uxatzeko. Gaur egunean, ostera, goragokoek hartzen dituzten erabakiak dira orbanik handiena. Alua mundua.\nGarai batean erabakiak hartu beharragatik ere gehiago ordaintzen ziguten lanean, norbaitek bazekielako ondorioak hartutako erabakiaren araberakoak zirela. Baina auskalo zein bulego hantusteetan oraintsu asmatutako krisian murgilduta gauden honetan, garai bateko plus hori ere minus bihurtu dute.\nBidegurutzeak egunero aurkezten zaizkigu begien parean. Are gehiago etxetik ehun eta koska kilometrora lan egiteko zortea dugunoi. Baina, horretan bai, goragokoei eskerrak eman beharrean gaude. Bidegurutzeak errotondengatik aldatu dituzte leku asko eta askotan. Horrela, erabakia hartzea errazago egiten zaigu. Kotxeak daraman inertziak berak erabakia ia-ia inkontzienteki hartzen laguntzen digu eta, konturatzerako, beste errotonda batera eramango gaituen bideari ekin diogu, automaten moduan.\nBaina benetan garrantzitsuak diren erabakiak, zorionez edo zoritxarrez, bidegurutzeak izaten jarraitzen dute. Eta erabakia, hortaz, ondo hausnartu beharrekoa.\nAspaldi darabilgu gogoan Erdi Aroko hura bezalakoa ez den, baina haren antz handia duen gure familia handitu beharko litzatekeen edo ez. Orain oso modernoak garenez eta erlijioan sinesten ez dugunez, gainera, ez dugu goragokoen laguntzarik erabaki egokiena aurkitzeko orduan. Opusekoak edo bagina, orduan bai, argi legoke hautua, baina bataiotik ere ez pasatu izanak ondorio hauek ditu. Erabakiak eta ondorioak, hemen ere.\nHau guztia nahiko ez eta, kolpez, aldagai berri bat sartu zen joan den astean ekuaziora: alabak, inguruari beti so dagoen hiru urteko iratxo horrek, argi utzi digu bera bezalako beste bat nahi duela. Eta nahikoa ez eta, gainera, baldintza bi jarri dizkigu: txikia eta neska izatea. Lehenengo baldintza betetzeko modukoa dela deritzot; bigarrena, aldiz fifty-fifty bat.\nEgoera are nahasgarriago bihurtzeko, handik egun bira, pisukideak katu bat hartzea ondo legokela bota dit. Greziako poeta hark esan bezala: ¡Cuánta puta, y yo que viejo! Bidegurutzeen errenkada via crucis bihurtzen denean, nahitaez, erabakiak hartu beharra dago. Katuak asko gustatzen zaizkit, eta baita umeak ere, baina bataren eta bestearen ondorioak arras desberdinak dira, noski.\nHolakoetan burko bat ondoan izatea da onena eta, zuzenean, galderak hari luzatzea. Katuarenak ez dit lorik kentzen; umearenak, ordea, bai. Eta gehiago kenduko dit gerora. Burkoak erantzunik bueltatzen ez badit, bertan burua jartzen duen besteari eskatuko diot erantzuna.


Artzaintza mundua plaza erdigunera, domekan, Elgetan - Debagoiena - Goiena.eus\nLarraitz Zeberio Lekuona 2018-05-03 12:59\nDebagoieneko Artzainen Eguneko azoka, iaz, Aretxabaletan.\nElgetako Mendizaleen Plazan egingo dute Debagoieneko Artzainen VI. Eguna. Askotariko eskaintza izango da 10:00etan zabalduko den azoka berezian. Nekazaritza jarduera hori balioan jartzea da ekimenaren erronka nagusietako bat.\nUdalak emandako datuen arabera, artzaintzarekin lotutako hamabost esplotazio daude erregistratuta Elgetan, eta kalkulatzen dute 150 bat ardi egongo direla herrian. "Azken urteetan jaitsi egin da. Esplotazio kopurua, akaso, ez asko, baina artaldeen tamaina bai. Orain, artalde txikiagoak daude, hogei bat ardi ingurukoak, eta produkzioa etxerako edo ingurukoendako izaten da", azaldu du baserritarren batzordeko buru Sebastian Arantzabalek.\nDomekako azokan hamalau bat postu egotea aurreikusten dute antolatzaileek, eta lau bat izango dira elgetarrak. Larrabil baserriko Enrike Ormaetxeak ardiak erakutsiko ditu, eta bestelakoetan Larrabiltxoko Luis Mari Arantzetak eztia salduko du. Azokan egongo dira salgai, baita ere, Galgorriko gozoak eta pastelak zein Elgetako Baobeer garagardoa.\nGazta, gatza, txakolina, eta bildots pintxoak erosteko aukera egongo da azokan. Askotariko jarduerak ere izango dira. Artilearekin lan egiten duen Sandra Cliville artisauak ere erakustaldia egingo du. —Egitaraua azpian—.\nAgurtzane Diaz: "Bailaran gazta onak egiten dira"\nDeba Garaia Landa Garapeneko teknikaria da Diaz eta azpimarratu du eskualdeko artzainek egiten duten lana ezagutzera ematea dela azokaren helburu nagusia.\nZein indar du artzaintzak eskualdean?\nEskualdea oso industriala da eta asko kostatzen zaigu nekazaritzak duen jarduera balioan jartzea. Ematen du oso txikia dela, eta ez da horrela. Bailara honetan badaude artzainak eta artaldeak, eta gazta onak egiten dira. Lan hori ikusteko modua edukiko dugu azokan. Artzain eskola ere badugu Oñatin, eta azkeneko urteetan eskualdeko gazte batzuk gerturatu dira bertara.\nMota askotako gaztak egongo dira aukeran?\nEgongo dira Idiazabalgo jatorri izendapena duten gaztak, baina baita ere bestelako ontze prozesua dutelako izendapen horretatik kanpo gelditzen direnak. Esate baterako, gazta urdina, gazta zaharra...\nAmaia Txintxurreta Guridi 2018 api 25 Elgeta\nArtzaintza mundua gertutik ezagutu ahal izateko, askotariko ekintzak egingo dira seigarren urtez antolatuko den eskualdeko artzainen egunean. Beste...


Hestroff - Wikipedia, entziklopedia askea.\n49°15′44″N 6°26′05″E / 49.2622°N 6.4347°E / 49.2622; 6.434749°15′44″N 6°26′05″E / 49.2622°N 6.4347°E / 49.2622; 6.4347\nAnzeling, Chémery-les-Deux, Ébersviller, Gomelange, Piblange eta Saint-Hubert\n466 (2019ko urtarrilaren 1a)\n234 (%50.2) 215 (%46.1)\nHestroff Frantziako udalerri bat da, Mosela departamenduan dagoena, Ekialde Handia eskualdean. 2013an 383 biztanle zituen.\n2007an Hestroff udalerrian erroldatutako biztanleak 383 ziren. Familiak 133 ziren, horien artean 27 pertsona bakarrekoak ziren (4 bakarrik bizi ziren gizonak eta 23 bakarrik bizi ziren emakumeak), 51 seme-alabarik gabeko familiak ziren, 47 seme-alabak dituzten bikoteak ziren eta 8 seme-alabak dituzten guraso-bakarreko familiak ziren.\n2007an 168 etxebizitza zeuden, 146 familiaren etxebizitza nagusia ziren, 8 bigarren erresidentzia ziren eta 14 hutsik zeuden. 157 etxeak ziren eta 11 apartamentuak ziren. 146 etxebizitza nagusietatik 125 bere jabearen bizilekua ziren, 19 alokairuan okupaturik zeuden eta 3 doan lagata zeuden; 1ek gela bat zuen, 3 etxek bi zituzten, 7 etxek hiru zituzten, 22 etxek lau zituzten eta 113 etxek bost zituzten. 119 etxek euren parking plaza propioa zuten azpian. 63 etxetan ibilgailu bat zegoen eta 68 etxetan bat baino gehiago zituzten.\nHestroff udalerriko biztanleria-piramidea 2009an .\n2007an lan egiteko adina zuten pertsonak 239 ziren, horien artean 175 aktiboak ziren eta 64 inaktiboak ziren. 175 pertsona aktiboetatik 157 lanean zeuden (89 gizon eta 68 emakume) eta 19 langabezian zeuden (5 gizon eta 14 emakume). 64 pertsona inaktiboetatik 18 erretiraturik zeuden, 25 ikasten zeuden eta 21 "bestelako inaktibo" gisa sailkaturik zeuden.\n2009an Hestroff udalerrian 158 unitate fiskal zeuden, 416 pertsonek osaturik. Pertsona bakoitzeko diru-sarrera fiskalaren mediana urteko 18.590 euro zen.\n2007an zeuden 7 komertzioetatik, 1 bestelako produktu industrialen fabrikazioko enpresa zen, 2 eraikuntza enpresak ziren, 1 ibilgailuen saltze eta konpontze enpresa zen, 1 ostalaritza eta jatetxe enpresa zen, 1 zerbitzu enpresa zen eta 1 administrazio publikoko enpresa zen.\n2000. urtean Hestroff udalerrian 5 nekazaritza-ustiategi zeuden.\nBNF: 15265829k (data)


Business angels gehiago Europan - Crecer+ uniendo intereses de inversores y emprendedores\nInbertsio pribatua % 8,2 handitu da Europan azken bi urteetan, 2016an guztira 6,7 bilioi euro inbertitu baitziren.\nEspainia business angelsen jarduera handieneko bigarren herrialdea da, 66 milioi inbertitu dira ekintzailetza proiektuetan. Hori da EBAN txostenaren ondorioetako bat, Crecer+ plataformak antolatutako Zilarrezko Ekonomiari buruzko Inbertsio Foroan aurkeztu dena, business angels-ek Europan duten garrantzia azaltzeko.\nSaioa Bilboko Burtsan izan zen, joan den abenduaren 14an. Bertan, Lourdes Moreno Crecer+ plataformako koordinatzaile ohiak datu horiek eman zituen, “Startupetan inbertitzeko gakoak. Zergatik gorde gure ondarearen zati bat startupetan inbertitzeko” hitzaldian. Morenok azpimarratu zuen Europako joera nagusia dela proiektuetan beste inbertsiogile batzuekin batera inbertitzea. Hala ere, asko ugaritu dira business anglesen eta inbertsio funtsen arteko inbertsioak, hazi kapitalean.\nAurkezpenean nabarmendu zen inbertsiogileek gero eta gehiago hartzen dutela parte Crecer+-en antzeko plataformetan, inbertsiogileen eta hazteko potentzial handiko ekintzaileen arteko topaguneak ahalbidetzen baitituzte.\nXXI. inbertsio foroak hogeita hamar inbertsiogile inguru elkartu zituen eta 50 urtetik gorako kontsumitzaileentzako produktuak (zilarrezko ekonomia) eskaintzen dituzten izaera sozialeko bi proiektu ekintzaile aurkeztu ziren bertan. Gainera, azken arrakasta kasuaren berri ere eman zen. Fractalmed proiektua da, esklerosi anizkoitza aurretiaz antzemateko eta haren jarraipena egiteko entseguak egiten dituena. Crecer+-ek garrantzi handia izan du proiektu horretan, inbertsiogileen, ekintzaileen eta erakundeen arteko harremanak ahalbidetu baititu. Hala, lan horri esker, enpresaren egoitza Euskal Autonomia Erkidegoan kokatzea lortu da, Biocrucesen bidez entsegu klinikoak egiteko.


Marketing eta Publizitate Agentzia ezin hobea aurkitzea Martech Zone\nMarketing eta Publizitate Agentzia Perfektua aurkitzea\nOstirala, urria 9, 2009 Igandea, urtarrila 13, 2013 Douglas Karr\nMarketin edo publizitate agentzia perfektua bilatzen ari den enpresa batean banintz, ezaugarri hauek dituen agentzia aurkituko nuke:\nAgentzia ezin hobeak euskarri bakoitza nola aprobetxatu eta neurtzen duen ulertzen du.\nAgentzia ezin hobeak teknologia berrienen jarraipena egiten du.\nAgentzia ezin hobeak bideogileak, talentu ahotsak, inprimatze diseinatzaileak, diseinatzaile grafikoak, bilaketa motorren optimizazioko adituak, mugikorreko marketineko adituak, marken kudeaketako profesionalak, proiektuen kudeatzaileak, merkataritza elektronikoa eta bihurketako adituak, harreman publikoetako adituak, erabilgarritasun adituak, klikaren araberako adituak, blogetan adituak, sare sozialetan adituak, analytics adituak eta garatzaileak plataforma guztietarako.\nAgentzia perfektu hori ez da existitzen. Utzi haien bila!\nZure enpresak marketineko ahaleginak areagotzeko bikotekidea nahi badu, zure agentzia ezin hobeak ezaugarri hauek izan beharko lituzke:\nZure agentzia ezin hobeak ulertzen zaitu, zure produktuak eta zerbitzuak, estrategiak, barne negozioaren egitura eta barnean dituzun gaitasunak.\nZure agentzia ezin hobeak ezagutzen dituen nitxoak ezagutzen ditu - eta horretan saiatzen dira horretan kontzentratzen denetarik izan guztientzat.\nZure agentzia ezin hobea industrian ondo lotuta dago, non aurkitu eta kontsultatu industriako adituekin. Badakite non aurkitu bideogileak, ahots talentua, inprimatze diseinatzaileak, diseinatzaile grafikoak, bilaketa-motorren optimizazioko adituak, mugikorreko marketineko adituak, marken kudeaketako profesionalak, proiektuen kudeatzaileak, e-merkataritza eta bihurketako adituak, harreman publikoetako adituak, erabilgarritasun adituak, pay-per-click adituak, blogetan adituak, sozialak komunikabideetan adituak, analytics adituak, eta plataforma guztietako garatzaileak.\nZure agentzia ezin hobeak badaki proiektuak kudeatzen kanpoko baliabideak erabiliz, horretaz kezkatu beharrik izan ez dezazun. Zure agentzia ezin hobeak behin ere fakturatuko zaitu eta gainerako baliabide guztiak ordaintzeaz arduratuko da.\nAtzo, bezero potentzial batean nengoen eta koordinatzaileak 5 enpresa baino gutxiago bildu zituen bere bezeroarekin kontsultatzeko. Aitortu zuen haien erronkak bere enpresak barnean zuen esperientzia baino askoz ere handiagoak zirela. Horregatik, kanpora joan eta tokiko adituen bilduma oso bat identifikatu zuen konpainiari laguntzeko. Enpresa horietako bat izateak apaldu ninduen.\nAurreikuspenarekin lan egiten dudan edo ez ikusteko dago ... baina, zalantzarik gabe, bezeroak dagoeneko aurkitu du bere marketing agentzia ezin hobea Evereffect-ekin.\nHerriko zenbait jendek uste dute nire enpresarekin edo beste batzuekin lehiatzen ari direla. Industriaren ikuspegi oso estua da. Horren ordez, kooperazioa izan beharko luke gure aldarria. Denok batera lan egiten badugu gure bezeroentzako emaitzarik onenak lortzeko, gure bezeroak hazten dira, gure eskualdea hazten da eta hazten gara.\nZer ikasi dezakegu Kanye, Taylor eta Beyoncerengandik\nTwitter Zure Zerbitzu Kanalean al dago oraindik?\nOct 9, 2009 11-n: 59 PM\nBai, hain zuzen! Ikuspegi kolektiboa, kolaboratzailea eta konektiboa maite dut. Denek irabazten dute.\nOct 11, 2009 3-n: 31 PM\nBenetan lagungarria da agentzia gisa ondoen egiten duzuna ondo ulertzen baduzu.


Karbono-nanofibren in vitro toxikotasuna aztertu du Gaiker-IK4k\nAntolin Taldearen karbono-nanofibren in vitro toxikotasuna aztertu du Zentro Teknologikoak, aipatutako taldea espainiar multinazionala da, eta auto barnealdeetarako elementuak fabrikatzen ditu.\n2012/06/04 Nanopartikulek eta, kasu honetan, nanozuntzek propietate elektriko, mekaniko eta kimiko berriak dituzte. Ondorioz, nanozuntzak osagai gisara erabilita, materialen ezaugarriak hobe daitezke. Kontuan izan behar da nanozuntzek edo material horiek berek eskala makroan edo tamaina arruntean oso eragin desberdinak dituztela eta, ondorioz, giza osasunarentzat kaltegarri izan litezkeen bestelako ezaugarri toxikologikoak izan ditzaketela.\nBerriak direnez, ez dago ikerketa asko nanopartikulen erabilerak giza osasunean izan ditzakeen arriskuen gainean. Hori dela eta, Antolin Taldeak, 2010ean, proiektu bat abiarazi zuen Gaiker-IK4rekin.\nAutoen barnealderako piezen hornitzailea da Antolin Taldea, eta ekoizpen-prozesuan erabiltzen dituen materialen propietateak hobetzeko erabiltzen ditu karbonozko nanozuntzak. Haien toxikotasuna aztertu nahi zuen. Ikerketak hiru oinarrizko arlo aztertu ditu:\n- Azalaren urratzea eta narriadura, in vitro egindako azterketa birsortutako epidermis batean.\n- Begietako narriadura, giza odoleko bi parametroren in vitro azterketatik ateratakoa.\n- Gorputzean konposatuek duten mutazio-ahalmena, Amesen testaren bidez neurtua. Test estandarizatu horrek Salmonella bakterioaren hainbat anduiren portaera aztertzen du substantziarekin kontaktuan daudenean; kasu honetan, Antolin Taldeak erabiltzen dituen karbonozko nanozuntzekin kontaktuan egonda. Testak mutakortasun-maila neurtzen du.\nIkerketan ateratako emaitza guztiak negatiboak izan dira, eta, ondorioz, esan liteke Antolin Taldeak erabiltzen dituen karbonozko nanozuntzak ez direla kaltegarriak azalerako ez begietarako, eta ez dutela mutaziorik eragiten entseguetan erabilitako kondizioetan. Orain, in vivo entseguak egin behar dira in vitro lortutako emaitzak baieztatzeko. Etorkizunean, Antolin Taldeak nanozuntzek arnastuta duten toxikotasuna ikertzeko proiektua abiatzeko asmoa du, segurtasun-bermerik handiena eskaintzeko.


CodeSyntaxek Tagzaniarekin lortutako esperientzia, orain FON mapetan agerian — CodeSyntax - Interneten adituak\nCodeSyntaxek Tagzaniarekin lortutako esperientzia, orain FON mapetan agerian\nTagzaniarekin azken hilabeteotan irabazi dugun esperientziak, asko balio izan dio CodeSyntaxi lan berriak lortzeko. Tagzania aplikazio soziala da, mapak sortzeko, gordetzeko eta partekatzeko; eta funtzio horiek beste eremu batzuetan ere aplika daitezke. Horien lehen adibidea sarean dago jada: FON ekimenaren mapak. FON proiektuaren helburua da wi-fi sare globala sortzea, banakako erabiltzaile sakabanatuen bidez. Martin Varsavsky enpresari argentinarra dago haren atzean, eta helburua zera da: wifi bidezko telefonia, eta irismen handiko Internet konexioa eskaintzea, doan edo oso prezio txikian, orain arte inon egin ez den eskala batean.\nCodeSyntax-ek kontaktua izan zuen Varsavskyrekin urrian Madrilen izandako Webdosbeta bilkuran. Handik bi egunetara, lanean geniharduen mapak egiten bere enpresarekin, ez guk bakarrik, beste euskal enpresa batekin elkarlanean baizik, Alianzo Networks-ekin.\nFON Espainian irten da kalera aste honetan, eta oraingoz Espainiako mapak erakusten ditu gure aplikazioak. Hala ere, hizkuntza desberdinetan funtzionatzen du guneak, eta euskara hor dago tartean. Ekimena prest dago orain beste herrialde batzuetara salto egiteko, eta gure mapek ere bide horretatik jarraituko dute.\nEta FON etorri den bezala, beste proiektu batzuk ere etorriko dira. Tagzania epe luzerako aplikazio bat da, informazio geografiko globala bildu nahi duen oinarri partekatu bat da, erabilpen pertsonal eta kolektiborako. Ez du orain diru-sarrera zuzenik, ezta ere, seguruenik, premia larririk sarbide ekonomikoak berehala ziurtatzeko. Behar duena de bere horretan aurrera egitea, erabiltzaileen esperientzia aberatsago bihurtzea, haiek ere informazio gehiago eman diezaioten Tagzaniako mapei. Tagzania eta erabiltzaileen artean, elkarren balio-katea handitzea da koxka, eta horretan gaude: ahoz-ahokoa da gure marketing estrategia eta helburutik ez gara aldentzen, benetako baliabide globala sortzea ez da utopia.\nBaina hori guztia egiten dugun bitartean, teknologia garatzen dugu. Web aplikazioen zerbitzari bat ederki doituta daukagu, makina dedikatu batean, datubase indartsu bati lotuta. Datu geografikoen kudeaketan, eta Googleren mapen APIaren sekretuetan, algoritmoak eta programazioa sendotzen ari gara. Esperientzia horrek, lan horrek, baluio du beste proiektu batzuetarako, eta demostratzen hasi gara hori FONekin. Era berean, bezero hauentzat egindako garapen bereziek, isla izango dute Tagzaniako interfazeetan. Batak bestea elikatzen du, eta alderantziz.


MAHALA PRODUKTUAK ZINEMAN - Mahala\nMAHALA PRODUKTUAK ZINEMAN\nKontu jakina da Woody Allen Donostia inguruan dabilela bere Rifkin’s festival pelikularen grabaketa egiten. Ba, Mahala produktuak azalduko dira pelikularen pasadizu batean. Pelikularen zati bat azoka batean kokatuko da eta azoka hau girotzeko eta atontzeko azoketan egoten diren produktuak behar dituzte. A ze zirrara!\nWoody Allenek adierazi duenez “Donostia bere ikuspegitik aurkezu nahi dio munduari” eta bere ikuspegian, dirudienez, bertako azokek badute bere garrantzia eta xarma. Tolosako azokan larunbatero izaten diren hainbat postu interesatu zaizkio eta bere pelikularen atrezzoa osatzeko egokiak iruditu. Hor izango dira Mahala produktuak eta egun gutxi barru izango da grabaketa. Dagoeneko produktuak prestatzen hasiak gara!\nMahala baserriak bere filosofian bezeroei eta kontsumitzaileari orokorki, ahalik eta produkturik naturalenak eta berme osokoak ematea du helburu. Prozesu osoaz arduratzen da, bere abereen elikaduratik hasi eta produktuak salmenta tokietara iritsi arte. Salmenta puntu hauen artean daude urtean zehar ospatzen diren azoka desberdinak.


Pruillé-le-Chétif - Wikipedia, entziklopedia askea.\nPruillé-le-Chétif Frantziako udalerria da, Sarthe departamenduan dagoena, Pays de la Loire eskualdean. 2013an 1.263 biztanle zituen.\nIsabelle LEBALLEUR (2014-2020)\n47° 59′ 34″ N, 0° 06′ 31″ E / 47.9928°N,0.1086°E / 47.9928; 0.1086Koordenatuak: 47° 59′ 34″ N, 0° 06′ 31″ E / 47.9928°N,0.1086°E / 47.9928; 0.1086\nTrangé, Allonnes, Étival-lès-le-Mans, Fay, Rouillon eta Saint-Georges-du-Bois\n2007an Pruillé-le-Chétif udalerrian erroldatutako biztanleak 1.263 ziren. Familiak 446 ziren, horien artean 67 pertsona bakarrekoak ziren (20 bakarrik bizi ziren gizonak eta 47 bakarrik bizi ziren emakumeak), 158 seme-alabarik gabeko familiak ziren, 209 seme-alabak dituzten bikoteak ziren eta 12 seme-alabak dituzten guraso-bakarreko familiak ziren.\n2007an 466 etxebizitza zeuden, 450 familiaren etxebizitza nagusia ziren, 6 bigarren erresidentzia ziren eta 10 hutsik zeuden. 454 etxeak ziren eta 4 apartamentuak ziren. 450 etxebizitza nagusietatik 382 bere jabearen bizilekua ziren, 64 alokairuan okupaturik zeuden eta 4 doan lagata zeuden; 7 etxek gela bat zuten, 20 etxek bi zituzten, 51 etxek hiru zituzten, 95 etxek lau zituzten eta 277 etxek bost zituzten. 392 etxek euren parking plaza propioa zuten azpian. 127 etxetan ibilgailu bat zegoen eta 296 etxetan bat baino gehiago zituzten.\nPruillé-le-Chétif udalerriko biztanleria-piramidea 2009an .\n2007an lan egiteko adina zuten pertsonak 872 ziren, horien artean 655 aktiboak ziren eta 217 inaktiboak ziren. 655 pertsona aktiboetatik 623 lanean zeuden (336 gizon eta 287 emakume) eta 33 langabezian zeuden (16 gizon eta 17 emakume). 217 pertsona inaktiboetatik 75 erretiraturik zeuden, 104 ikasten zeuden eta 38 "bestelako inaktibo" gisa sailkaturik zeuden.\n2009an Pruillé-le-Chétif udalerrian 450 unitate fiskal zeuden, 1.279,5 pertsonek osaturik. Pertsona bakoitzeko diru-sarrera fiskalaren mediana urteko 21.134 euro zen. \n2007an zeuden 31 komertzioetatik, 1 bestelako produktu industrialen fabrikazioko enpresa zen, 8 eraikuntza enpresak ziren, 3 ibilgailuen saltze eta konpontze enpresak ziren, 1 garraio enpresa zen, 2 ostalaritza eta jatetxe enpresak ziren, 1 informazio eta komunikazio enpresa zen, 4 finantziazio enpresak ziren, 1 higiezinen enpresa zen, 5 zerbitzu enpresak ziren, 1 administrazio publikoko enpresa zen eta 4 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 9 zerbitzu publikoetatik, 1 igeltseroa zen, 2 margolariak, 5 zurginak eta 1 ile apaindegia.\n2000. urtean Pruillé-le-Chétif udalerrian 20 nekazaritza-ustiategi zeuden, 660 hektarea erabiltzen.\n2009an 2 lehen-hezkuntzako eskola zegoen. Pruillé-le-Chétif udalerrian1 Bigarren Hezkuntzako ikastetxea eta 1hezkuntza orokorreko lizeoaBigarren Hezkuntzako ikastetxeetan 224 ikasle zeuden eta hezkuntza orokorreko lizeoetan 510.\nSaint-Georges-du-Bois (2,4 km)\nRouillon (2,4 km)\nFay (3,2 km)\nTrangé (3,8 km)\nChaufour-Notre-Dame (4,4 km)\nÉtival-lès-le-Mans (4,4 km)\nAllonnes (4,8 km)\nAzken aldaketa 2 urtarrila 2020(e)an, 19:28(e)tan


Posta elektronikoan '.eus' domeinua jartzeko eskaintza berezia, hiru egunez | Gizartea | Berria\nPosta elektronikoan '.eus' domeinua jartzeko eskaintza berezia, hiru egunez\nOparitu zureizena.eus kanpaina jarri du martxan PuntuEus fundazioak Durangoko Azokarako.\n.eus domeinua duten webguneetako ordezkariak, Euskararen Egunean. LUIS JAUREGIALTZO / ARP\nFase irekia hasi berri du .eus domeinuak. Jadanik 1.292 webgunek darabilte euskararen eta euskal kulturaren domeinua, eta, aurrerantzean, eskatu ahala emango dituzte domeinuak. Durangoko Azokara begira, Oparitu zureizena.eus kanpaina egin du fundazioak, eta posta elektronikoan .eus domeinua jarri nahi duen edonork horretarako aukera izango du prezio erdian —zureizena@zureabizena.eus litzateke eredua—.\n30 euroren truke, domeinu izena, hamar posta elektroniko kontu, 2 GB espazioa, DNS kudeaketa eta mugagabeko transferentzia ahalmena erosteko aukera egongo da bihartik astelehenera bitarte Puntueus fundazioaren gunean —Artekale 81, 82, 83—.\nGune horretan egoteaz gain, hitzaldiak ere eskainiko dituzte fundazioko kideek Kabian. Bihar, Iratxe Esnaola idazkaria ariko da (.eus sortzaileei begira hitzaldian, 13:30); igandean, Josu Waliño zuzendaria (.eus komunitateari eta garatzaileei, 13:30; eta, astelehenean, Santi Ribera PuntCat fundazioko zuzendaria (.eus enpresari begira, 13:30).


Suak aurreratu dizkigute | Iritzia | Berria\nSuak aurreratu dizkigute\nSanjoanetako sua aurreratu zaigu, Vicent; atzoko egunez egin ohi dira suak gure mendi eta kaleetan, baina Nafarroako Auzitegiko magistratuek piztu ziguten sua ostegunean. Herritar gehienentzat, eta legelari eta aditu askorentzat, dudarik gabeko bortxaketa izan zen 2016ko sanferminetan bost kondenatuek egin zutena. Magistratuentzat, aitzitik, sexu abusua izan zen defentsarik gabeko emakume haren aurka egin zutena. Eta Nafarroako Auzitegi Nagusian jarritako helegiteen gaineko ebazpena etorri arte, 6.000 euro ordaintzeko baldintzarekin, kaleratzea erabaki zuten magistratuek.\nKomeni da gogoratzea, konparazio gisa, Egunkaria auzian, bermea ordainduta, kartzela saihesteko aukera eduki genuenok 30.000 euroko ordaindu behar izan genituela.\nMin handia sortu zuen zigor leuna erabaki zuten lehen sententzia kaleratu zutenean, jendeak bortxaketa espero eta magistratuek abusua hobetsi zutelako. Gurean, indarkeria matxistaren alorrean inoiz ikusi gabeko jendetza kaleratu zen, eta urrutira iritsi zen sententzia haren erantzuna, gure mugak aise gaindituz. Talde feministek eta legelariek ondo baliatu zuten gertatutakoa auzi horren inguruko gogoetak plazaratu eta lan pedagogikoa egiteko. Lan horren ondorioz, denok hobeto dakigu orain zer eta zergatik gertatzen den.\nMobilizazio haien arrakastak askori pentsarazi zigun ia denontzat bortxaketa izan zen auzi horretan erabaki berriak hartzeko orduan kontu handiarekin ibiliko zirela Nafarroako Auzitegiko magistratuak. Are gehiago helegiteak aztertu beharko dituzten Nafarroako Nagusiko magistratuak. Osteguneko su-emaileek bide okerra erakutsi dute, hierarkian haien gainean daudenek konpondu beharko dutena, sutea handituko ez bada. Justizia.


Bertsolamintza, maiatzaren 2tik ekainaren 1era — Bertsozale Elkartea\nBertsolamintza, maiatzaren 2tik ekainaren 1era\nBertsogintzari buruzko saioak Iruñean, Senperen, Bilbon, Gasteizen eta Amasa-Villabonan egingo dira. Sarrera doakoa izango da, baina www.mintzola.eus atarian aurrez izena ematea ezinbestekoa izango da.\nBertsogintzaren inguruan solasteko plaza eskaintzen du Bertsolamintzak; eta, zentzu horretan, bertsogintza hainbat aldetatik begiratu eta haren inguruan ekarpenak egin eta hitz egiteko aukera izango dugu Mintzolaren eskutik. Plaza, ordea, batetik bestera mugituko dugu maiatza osoan zehar: maiatzaren 2an, 16an, 22an, 23an eta ekainaren 1ean izango dira Bertsolamintza jardunaldiak, Iruñean, Senperen, Bilbon, Gasteizen eta Amasa-Villabonan.\nLehen lau saioetan bina hitzaldi entzuteko aukera izango da, eta, ondoren, mahai-ingurua, ikus-entzuleei ere parte hartzeko aukera irekiz; aitzitik, Bilbokoa mahai-ingurua izango da hasi eta buka. Azkena, ekainaren 1ean izango da Amasa-Villabonako Subijana etxean, eta aurreko egunetan entzundako ideiak eta ondorioak ekarriko dira hitzordu horretara, jardunaldiak biribiltzeko. Sarrera doakoa da, baina izena eman beharko da Mintzolako webgunean topatuko duzun eta saio bakoitzari dagokion izen-emate orria beteta. Ekainaren 1eko saioaren ondotik, 12 euroren truke elkarrekin bazkaltzeko aukera ere eskainiko da, baina horretarako izena eman beharko da orri honetan maiatzaren 24 baino lehen. Kopuru mugatua izango da.\nBertsolamintza Saran, 2011n. / XDZ


TECNALIA Ventures eta Deusto Business Schoolek ekintzailetzan eta teknologiaren transferentzian duten lankidetza sendotu dute | Tecnalia\nTrenek hiri-inguruneetan eragiten dituzten zarata-arazoak murrizten dituen teknologia bat garatzen parte hartu dute Deusto Business Schooleko ikasleek\nDeustuko Unibertsitateak eta TECNALIA Ventures gure deep tech venture builderak lankidetza-hitzarmen bat dute ekintzailetzako eta teknologiaren transferentziako proiektuak garatzeko.\nDeustuko Unibertsitatearen Donostiako Campuseko Enpresen Administrazio eta Zuzendaritza gradu bikoitzeko eta Ingeniaritza Informatikoa graduko ikasle batzuk “Minibarrerak” inkubazio-proiektuetan parte hartzen ari dira beren gradu-amaierako proiektuaren barruan.\nMikel Korta Deustuko Unibertsitateko Innogune Enpresa Inkubagailuaren arduraduna tutore dutela, 5. mailako Eider Albarracín, Imanol Aizpuru, Maider Dorronsoro, Ibone Urquiola eta María Zubia ikasleek, Jesús Torrecilla TECNALIAko merkaturatze-adituarekin batera, “Minibarrerak” teknologiaren garapenean parte hartu dute. Teknologia horrekin, trenek hiri-inguruneetan eragiten dituzten zarata-arazoak konpondu nahi dira.\nIkasleek sakon aztertu dituzte teknologia berritzaile hori Europako merkatuetan sartzeko estrategiak. Halaber, arrisku potentzialak identifikatu dituzte, haientzat kontingentzia-planak zehaztu, eta bideragarritasun eta itzulkinei buruzko ondorioak atera.\n“Urtez urte sendotzen ari den TECNALIA Venturesekiko ikasketa-lankidetza honek enpresa-proiektu berrien inkubazioaren errealitatera hurbiltzen ditu ikasleak, eta aukera ematen die ekintzailetza-ekosisteman funtsezkoak diren eragileekin lan egiteko eta, hala, beren proiektuen balioa handitzeko. Deusto Business Schoolek gradu-amaierako proiektu-aukera zabala eskaintzen die ikasleei, askotariko enpresa eta erakundeekin lankidetzan. Gehien eskatzen dizkiguten proiektu-motak hauek dira, besteak beste: merkatu-azterketak, komunikazio- eta marketin-planak eta sektore berriek analisi estrategikoak. Bestalde, urtero egiten dira proiektuak ETE, autonomo eta start-upekin, eta, oro har, enpresez eta negozio-planez ez dakiten ekintzaile eta ekimen-sustatzaileekin; halakoetan, balio handia ekartzen diote ikasleek proiektuari”. Hala azaldu zuen Cristina Iturrioz Deusto Business Schoolen Donostiako campuseko gradu-amaierako proiektuen koordinatzaileak.\nDeusto Business School negozio-eskola bat da, eta bere ehun urtetik gorako tradizio eta ospearekin bat datozen ezaugarri bereziak ditu. Aldi berean, sektorea eraldatzen ari diren joera handiak ere bere egiten ditu: “Business Education to Serve the World”.\nHiru printzipio ditu:\nNegozioen ingurune digitalera egokituak dauden eta bidezko ekonomia global jasangarri batekiko konpromisoa duten enpresa-liderrak prestatzea\nLider berritzaile, sortzaile eta ekintzaileak prestatzea\nEhun urtetik gorako ospearen oinarria management edo kudeaketaren alorretan hezkuntza profesional bikaina ematea da, zeinak Espainiako klase zuzendaririk onena eman baitu.


Kontratu sozialaren berritze saihestu ezina - Eta Orain Zer\nKontratu sozialaren berritze saihestu ezina\nby admin | Nov 11, 2020 | Uncategorized @eu | 0 comments\nI.- Bizitzen ari garen osasun, ekonomia eta gizarte mailako krisi hirukoitzak guztiok interpelatzen gaitu, bai gizabanako gisa, bai sistema edo egitura mailan. Erronka honek akordio handiak, adostasun politiko eta sozial handiak eskatzen ditu, eta eztabaidaren muinean, besteak beste, egungo ongizate-ereduaren eraginkortasun eta iraunkortasuna jartzen du, bai eta ekonomia- eta zerga-politikako formula berriak birpentsatzeko beharra ere, helburu bikoitzari erantzuteko:\nZuzentasunez eskura edo irispidean izatea aukerak, aberastasunaren sortze eta banaketa; esparru horretan funtsezko eginkizuna du enpresak, baina beste gizarte-eragile batzuek ere bai.\nPublikoagoa den eta administrazioak berritzera interpelatzen dituen dimentsio batetik, gizarte-babeseko politikak zuzentasunezko ikuspegitik indartzeko erronka handia, baita gizarte-babeseko sistema sendoa bermatuko duen zerga-politika eratzeko ere.\nII.- Krisi latz honek bere adierazgarririk dramatikoena alderdi sozialean izango du, pertsonen eta familien pobretzea eta bizi-zailtasunak agerian utziko baititu, enplegu eta bizimodu duinarekin etorkizun erosorik antzematera iritsi gabe. Horregatik, eztabaidaren erdigunean jarri behar da gure gizarte-babeseko sistemaren eta bere iraunkortasun-ereduaren irismen eta hedadurari buruzko gaia, funtsezkoa baita ezberdintasuna geldiarazteko eta gure gizartea gehiago eta hobeto kohesionatzeko.\nKontsumo-gizartean eta kapitalismo globalean oinarritutako ekonomia-, gizarte- eta lan-ereduak, zuzentzen eta modulatzen ez bada, gero eta ezberdintasun handiagoa eragingo du. Erronkak bi osagai ditu: ahal den neurrian gizarte-aberastasuna finkatzea eta handitzea; eta, aldi berean, banaketa-mekanismoak eta aukeren eta baliabideen birbanaketa sendotzea eta hobetzea.\nIII. Nahikoa al da ongizate-estatuaren inertziari eustea, ala erreforma sakon bati ekin behar diogu, eraginkortasun handiagoa eman eta haren iraunkortasuna bermatu ahal izan dezan? Zalantzarik gabe, indartu egin behar da, eta bere helburuen hierarkia errealitate berrira egokitu. Ea belaunaldien arteko erronka handi honen mailan egotea lortzen dugun! Bi lan-ardatz bereiz daitezke: eginkizunak eta ardurak birpentsatzea (erantzunkidetasun publiko-pribatutik), eta estrategiak berriz diseinatzea, ezin baita egon sistema osoa sortzen den aberastasuna banatzeko gaitasunaren mende, aurrebanaketa- eta birbanaketa-politikak ere txertatu behar dira.\nIV.- Zer eredu aldarrikatu eta sakondu liteke? Enpresa-dimentsioa kapital eta lanaren batuketa huts gisa gainditzea, eta enpresa proiektu batek elkartutako pertsona-multzo gisa ikustea, hots, elkarrekiko konfiantzan oinarritutako enpresa-kultura berri bat.\nLehiakortasun jasangarriaren kontzeptua azaleratu eta finkatu behar da, enpresaren jokabide- eta jarduera-parametro batzuen definizioan zehaztuta: besteak beste, soldata-zuzentasuna, enpleguari eustea, enpresa-jarduerako zentroak kokatzeko politika, edo ingurumen-iraunkortasuna izan behar dituzte, alderdi teknologikoaz eta bere gizarte-proiekzioaz gain. Proposatutako iraunkortasun-erronkak hertsiki finantzarioak diren parametro horiek gainditzea eskatzen du, elkartasunean eta gizarte gisa dugun etorkizunaren ikuspegi partekatuan oinarritutako gizarte-aberastasunari lotutako balioak lehenesten dituzten beste batzuk kontuan hartzeko.\nV.- Zein eredu aldarrikatu eta sakondu behar dugu XXI. mendean? Enpresa-dimentsioa kapital- eta lan-batuketa huts gisa gainditzea, enpresa proiektu baten inguruan elkartutako pertsona-multzo gisa hartuta, hau da, elkarrekiko konfiantzan oinarritutako enpresa-kultura berri bat. Gaitasun teknikoa duten enpresak eta pertsonak behar ditugu, etika, ahalegina, elkartasuna, gardentasuna, erantzukizuna, ezagutza, konpromisoa, elkarrekiko errespetua eta konfiantza bezalako balioekin konprometituta daudenak.\nEnpresa-jardueran sortutako balio erantsiaren banaketari lotutako gai horiei eta beste batzuei buruz hitz egingo dugu, eta erronka horien guztien inguruan mintzatuko gara Anton Costasekin eta Jon Bilbaorekin, Mariola Urreak moderatuta; egia esan, luxuzko zehar-elkarrizketa, elkartasun, zuzentasun eta gizarte-kohesioaren balioekin konprometitua.


Elkarrekin Ahal Duguren alde azaldu dira Nafarroako ezker arloko 100 herritar - Nafarroa - euskalerriairratia.eus\nElkarrekin Ahal Duguren alde azaldu dira Nafarroako ezker arloko 100 herritar\nEuskalerria Irratia 2019-10-29 14:12\nAzaroaren 10ean Elkarrekin Ahal Duguren hautagaitzaren aldeko manifestua sinatu dute, ezkerreko alor ezberdinetako 100 pertsonek. Herri klaseen defentsa bermatzeko idazkia aurkeztu dute, datorren krisialdiaren aurrean, langileriaren interesen aldeko politiken alde bozka eskatuz.\nAlderdi Sozialista IBEX 35 eta enpresarien presioen menpean dagoela iristen dira hauteskunde berriak. Horixe salatu dute Elkarrekin Ahal Duguren hautagaitzaren alde manifestua sinatu duten 100 bat pertsonek .Krisialdi berria datorrela eta, hauteskunde hauetan egoera gogorrari nola erantzuteko erabakiko dela jokoan dagoela adierazi dute. Eskuina eta neoliberalismoaren interes murriztatzaileei men eginez edo ta herritarrak eta langileak defendatuz.\nSinatzaileen artean Ahal Dugu, Ezker Batua eta Batzarreko ordezkari nagusiak daude, Eduardo Santos, Marisa de Simon edo ta Txema Mauleon besteak beste. Haiekin batera Comisiones Obreras, Ikasle Sindikatua edo ta elkarte memorialistetako kideek ere bat egin Elkarrekin Podemos en alde publikoki azalduz


nahaskeria / nahaski\nnahasketa 1 iz nahastea, gauza desberdinak batzea.\nHiru kolore funtsezkoen nahasketa desberdinen bitartez edozein kolore sor zitekeela erakusten zuen. Xabier Olarra «Antropologo bat Marten» - Oliver Sacks - 43. orr.\nTestuaren mamia nahasketa handi bat da: kristautasuna, taoismoa, naturismoa, kidetasun kastrensea, Kung-Fu telesaileko esaldiak... dena sartzen da. Pako Aristi «Venezuela, iraultza isilaren hitzak» - 94. orr.\nBien arteko nahasketa lehergarria gertatzen da. Luis Elberdin «Sexua noiznahi» - 256. orr.\nLaudanoz, zikutaz eta azido askorbikoz osatutako nahasketa bitxi bat. Iban Zaldua «Itzalak» - 166. orr.\nItxura denez, substantzia horiek, nahasketari eransten bazaizkio, lurrina hobetzen dute. Irene Aldasoro «Giza gorputza lanean» - John Lenihan - 138. orr.\nInfekzioa izan den lekuan agertzen den zornea, [...] granulozitoz, hildako bakterioz eta kaltetutako ehun hondarrez osaturiko nahasketa bat da. Irene Aldasoro «Giza gorputza lanean» - John Lenihan - 160. orr.\nBegirada arrotz samarra zeukan: mirespen, errespetu eta gorrotoaren nahasketa. Agustin Otsoa «Eraztunen Jauna III» - J.R.R. Tolkien - 376. orr.\nHorregatik, Babel -hau da, "Nahasketa"-, eman zioten izen, han nahasi baitzuen Jaunak mundu osoko hizkuntza eta handik sakabanatu baitzituen mundu zabalera. Elizen arteko biblia Has 11,9\nEzpainetatik zerion listu eta odolaren nahasketan disolbaturiko azken borondate, azken hitz, azken esaldirik ba ote zen. Harkaitz Cano «Pasaia blues» - 123. orr.\nIruditzen zait ez dudala egin, baina honetan nahasketa sentitzen dut, alegia, baietz ala ezetz uste horretan. Patxi Altuna «Gogojardunak» - Inazio Loiolakoa - 199. orr.\n2 gauza bat beste bat-tzat hartzea.\nNahasketa gertatu da hazkunde eta garapen terminoen artean, eta garapenaren dimentsio integrala desitxuratu egin da. Itziar Eizagirre / Amaia Lizarralde «Garapen iraunkorra» - 40. orr.\nJakina da ekonomilarien hitz egiteko modu ilun kriptikoak nolako nahasketa handia sortu ohi duen entzuleengan. Iñaki Heras «Txanponaren bi aldeak» - 24. orr.\nPsikologoarengana joan naizenean, ez dakit ba zer-nolako nahasketa izan den, baina egongelan batera egokitu gara beste mutil bat eta biok, biok ordu berean sartzeko asmoz nonbait. Pako Aristi «Urregilearen orduak» - 235. orr.\nNahasketa mota hauek bereizi ohi dira: [...]. Josu Zabaleta «Irudia» - Jacques Aumont - 27. orr.\nHirugarren arauaren guztiz kontrakoa lehorraldia deitzen dut, hala nola arimaren ilunpea, gogo-nahastea, gai purtzil eta lurkoietarako lera, zenbait nahasketa-tentaldiren ezinegona, fede-ezaren dardarizoa. Patxi Altuna «Gogojardunak» - Inazio Loiolakoa - 187. orr.\nZenbait Silogismo nahasketa-eragingarriren eleketa mordoilo mamituak sartuz ahozkotasun oparoaz. Jon Alonso «Lisboako Setioaren Historia» - José Saramago - 320. orr.\nArrain eta haragi nahasketa bat usaintzen ari zen. Karlos Zabala «Parisen sabela» - Emile Zola - 334. orr.\nErritmo eta doinu nahasketa sailkaezina atondu dute beren lehenengo diskoan. Berria - Kultura 2004-06-15\nKolore nahasketa bizia osatuz, beltz, urdin, berde, gorri, txuri... Pako Aristi «Venezuela, iraultza isilaren hitzak» - 12. orr.\nSandrak kontatu zidanez, Ertzaintzaren analisien arabera kola, disolbente, pintura plastiko eta lokatz-nahasketa bat omen zen. Iban Zaldua «Gezurrak, gezurrak, gezurrak» - 23. orr.\nZiur asko denok kanporatuko dugu geure usain-nahasketa ezaugarria. Irene Aldasoro «Giza gorputza lanean» - John Lenihan - 145. orr.\nOraingoan ez zegoen aurrekoetako zarata nahasketa, ia jende guztiak batera egiten baitzuen oihu eta txalo. Josu Landa «Odolbildua» - 156. orr.\nBalore-nahasketa, esker ona baztertzea, arimen kutsadura, sexu-perbertsioak, ezkon-desordenak, adulterioa eta lizunkeriak. Elizen arteko biblia Jkd 14,26\nSentimendu-nahasketa hartan borrokan. Jon Alonso «Lisboako Setioaren Historia» - José Saramago - 205. orr.\n6 ipar nahasmendua.\nGizakiek ordena nahiago dute nahasketa baino. Piarres Xarriton «Etika» - Spinoza - 115. orr.\nJoko berri horrekin izanen dela oraino nahasketa frango eta ondotik saltsa ederrik, denen buru zernahi xuxenketa egiteko... Herria 2004-11-11\nSekulako nahasketa sortu da orduan, haren ondorioz lehen ministroak erabaki du berak aurkeztuko zuela legea eta ez Hezkuntza ministroak. Herria 2004-02-05\nBadute bost urte gerla-nahasketak ezagutzen dituztela han edo hemen. gerlako egun ilunak eta nahasketak zirela medio. Herria 2004-06-17\nbien arteko nahasketa (6); bien nahasketa (4); estilo nahasketa (5); nahasketa antzeko (3); nahasketa bitxi (3); nahasketa egin (3); nahasketa gisa (3); nahasketa handia (5); nahasketa handia dago (3); nahasketa handiagoa (3); nahasketa izan (5); nahasketa sortu (3); nahasketa sortzeko (4)\nnahasketak egiteko (3)


Euskarazko ehundaka azpititulu askatu ditu Jaurlaritzak\n► Euskarazko ehundaka azpititulu askatu ditu Jaurlaritzak\nSortzailea jonnydbz, 2017ko Otsailaren 02a, 21:55:09\n2017ko Otsailaren 02a, 21:55:09\nAzpidatzien opendata gunea:\nRe: Euskarazko ehundaka azpititulu askatu ditu Jaurlaritzak\n2017ko Otsailaren 02a, 22:29:18 #1\n:banan: :banan: Justu Muntaia pare bat egin ditudanean!\nPelikula batzuk badaude filmazpit eta azpitituluak.com orrietan. Gravity adibidez.\nOso berri ona! Zerbait egin dezakegu guzti honekin!\n2017ko Otsailaren 03a, 15:41:46 #2\nBai, berri ona da, baina pena da aurretik egindakoak ez askatzea.\n2017ko Otsailaren 03a, 17:49:20 #3\nEta hau zergatik egin du? Ez dira inoiz bikoiztuak izan, ezta? Ezta azpititulatuta emititu ere.\n2017ko Otsailaren 03a, 18:20:41 #4 Azken aldaketa: 2017ko Otsailaren 03a, 18:27:57 Arsenicum(e)k egina\nMerkeagoa izango da azpitituluak ordaindu eta jendeak internetetik jaistea, bikoizketa bat ordaintzea baino. :evil:\nSustatuko berria Azpitituluak.com webgunekoek eskegi dute, eta euren orrian hauxe diote.\nAipatu Ehundaka azpidatzi askatuta! orain boluntarioak behar ditugu dokumentatzeko\nAzpitit ¦ 2017-02-02 ¦ 12:51 ¦\nEhundaka azpidatzi askatuta! orain boluntarioak behar ditugu dokumentatzeko\nFilm eta telesailen artean, 400 bat SRT fitxategi euskarazkoak askatu ditu Eusko Jaurlaritzak (albistea Sustatun / azpidatziak Open Data Euskadin). Albiste ona, eta lan pixka bat emango diguna guri. Azpidatzi horiek dokumentatu nahi ditugu, eta geure webgunera igo pixkanaka.\nLan hori egiteko, boluntarioak eskertuko genituzke, jakin dakitenak azpidatzien fitxategiak ber-sinkronizatzen: denbora trantsizioak eta frame-rate aldaketak egiten dakien jendea, Subtitle Edit edo Gaupol bezalako tresnekin trebatuak. Laguntzeko prest? idatzi mesedez azpitituluak (a bildua) azpitituluak.com e-posta helbidera. Eskerrik asko.\nLaguntza behar dute, azpititulu guztiak errebisatu, sinkronizatu eta ze bertsiorekin bat datozen jakiteko.\nNik aurrekoan idatzi egin nien, ea ondo iruditzen zitzaien euren azpitituluekin hemen muntaiak igotzea eta "arazorik ez, norki" erantzun zidan. Hortik atera ditut Laranja Mekanikoa eta Marmotaren eguna. Guzti honek dimentsio berri bat zabal dezake, eta lan gutxirekin (itzulpenak eginda daude eta) pelikulen atal berri bat zor genezake. Azpitituludun Filmeak.\n2017ko Otsailaren 04a, 07:51:38 #5\n279 pelikula eta 23 sasoi (bakoitzak ez dakit zenbat atal) telesail desberdinetan!!!\nLan pixka bat?? Askoren artean izan beharko du.\nBai, dudarik gabe, honek atal berezi bat sortzea eskatzen du.\n2017ko Otsailaren 04a, 10:35:10 #6\n279 pelikula direla jarri dute, eta berez 279 fitxategi dira, baina The Guest pelikula 2014koa da eta 14an bat eta 15an beste bat sartu dituzte. Beraz 278.\nAzpitituluak webgunekoekin alderatu ezkero, 22 film errepikatuta daude.\nBeraz, 820 (+- 5) film azpititulatutako daude une honetan.\n278 jaurlaritzakoak eta 542 azpitituluak.com webgunean (hemen jatorrizkobertsioa.com, Euskal-Encodings, Filmazpit eta eurenak ere sartuta daude).\n2017ko Otsailaren 05a, 07:28:14 #7\nArgi da material asko eta asko dagoela.\nATAL berria sortzeko beste.\nEsan nahi dut azpitituludun filme/telesailentzako ATAL berezi bat sortzea IGOERAK sailean.\nTitulua "Azpitituludunak" edo beste edozein izan daiteke\n2017ko Otsailaren 05a, 13:09:11 #8\nAzpitituludun filmak eta azpitituludun telesailak sortu, eta filmak atal honetara mugitu ditut.\nMomentuz ez diet childboardik sortu (letraz banatzeko azpiforo horrek) 15-16 pelikula baino ez daudelako.\n2017ko Otsailaren 07a, 23:24:05 #9\nMarrazki bizidun atal hau, nire aportazio bakanetakoa, ez dakit sail berri horretan sartu beharko litzatekeen: Barbariako Korgoth.\n2017ko Otsailaren 13a, 12:43:25 #10\nBueno, behintzat azpititulazio ofizialak ditugu MARVEL-eko filme batzuetan, baita ere LUPIN akzio errealeko filmea ta HARLOCK KAPITAINAren 3Dko filmea ere bai, hori benetan txundigarri ta motibatzailea da oso niretzat. Ia Azpitituluak.com ek be Marvel filmeak osatzeko ausardia baduten ta bapo egongo da gauza^^\n2017ko Otsailaren 13a, 14:32:23 #11\nSortuko dugu bakoitzak pentsatuta daukanaren zerrendaren bat edo? Bestela agian lana alperrik egingo dugu. Nik pelikula dexente jaitsi ditut eta sinkronizazioekin nabil.\n2017ko Otsailaren 14a, 23:10:14 #12\nBerrian gaur agertutakoa: Eusko Jaurlaritzak azpidatzi gehiago zabalduko ditu datozen asteetan\nJartzen duenez Movistarrekin hitzarmena berrituko du eta Netflixekin elkartzeko asmoa agertu dute (HBOk momentuz ez dauka euskal azpidatziak jartzeko asmorik).\n2017ko Otsailaren 15a, 00:21:18 #13\n2017ko Otsailaren 16a, 00:24:07 #14\nHori flipantea litzake Netflixekin lan egitea, ia baita ere bikoizketak agertzen hasten badira poliki poliki!


124. ALDIZKARIA - 2019ko ekainaren 27a\n66/2019 EBAZPENA, maiatzaren 17koa, Industriaren, Energiaren eta Berrikuntzaren zuzendari nagusiak emana, zeinaren bidez aurretiazko administrazio baimena eta eraikitzeko administrazio baimena ematen baitira eta zehazki haren onura publikoa aitortzen baita Ablitasko udal-mugarteko “Ablitas II” haize-parkerako.\n2018ko ekainaren 4an, Eólica Navarra SLU eta Eólica Ablitas SLU enpresek Energiaren, Meatzaritzaren eta Industria Segurtasunaren Zerbitzuari jakinarazi zioten Eólica Navarra SLU enpresak Eólica Ablitas SLU enpresari transmititu diola “Ablitas II” haize-parkeari eta harekin lotutako azpiegiturei dagokien espedientea. Halaber, Eólica Ablitas SLU enpresak “Ablitas II” haize-parkearen aurretiazko administrazio baimena eta eraikitzeko administrazio baimena ematea eta zehazki haren onura publikoa aitortzea eskatu zuen. Hori honako hauetan ezarritakoarekin bat egin zuen: Sektore Elektrikoari buruzko abenduaren 26ko 24/2013 Legea, eta abenduaren 1eko 1955/2000 Errege Dekretua, zeinaren bidez arautu baitziren energia elektrikoa garraiatu, banatu, merkaturatu eta horniketa egiteko jarduerak eta instalazioak baimentzeko prozedurak.\nIngurumen eraginaren adierazpena eta Udalez gaindiko Proiektu Sektoriala:\nIngurumeneko eta Lurraldearen Antolamenduko zuzendari nagusiaren azaroaren 22ko 757E/2017 Ebazpenaren bidez, Eólica Navarra SLU enpresak sustatutako “Nafarroako Proiektu Eolikoa” Udalez gaindiko Proiektu Sektorialari buruzko ingurumen eraginaren adierazpena eman zen, eta aldeko txostena eman zen “Cabanillas ll”, “Cascante” eta “Ablitas II” haize-parkeetarako, eta, aldiz, kontrako txostena “Zarrakaztelu” eta “Fustiñana” haize-parkeetarako.\nNafarroako Gobernuak 2018ko urtarrilaren 24an hartutako Erabakiaren bidez, “Plan eoliko estrategikoa” izeneko Udalez gaindiko Proiektu Sektoriala onetsi zen. Onetsitako UPS horren helburua da 3 haize-parke ezartzea (“Cabanillas II”, “Cascante” eta “Ablitas II” izenekoak) Cabanillasko, Ablitasko eta Cascanteko udal-mugarteetan, bai eta haiei lotutako instalazioak ere.\nHona hemen aurkeztutako proiektu teknikoen xehetasunak:\n2018ko ekainaren 4an aurkeztutako eta Javier Sanz Osorio ingeniariak izenpetutako proiektuaren arabera, haize-parkeak 3,465 MW-eko unitate-potentzia izanen duten 8 aerosorgailu izanen ditu. Instalatutako potentzia, guztira, 27,72 MW-ekoa izanen da. Parkearen gehieneko potentzia 26 MW-era mugatuko da.\nProiektuan, 8 turbinak jartzeko eta bideen bidez elkarri lotzeko egin beharreko obra zibila jasotzen da, bai eta maniobra guneetarako, linea elektrikoentzako lubakietarako eta beharrezko gainerako azpiegituretarako egin beharrekoa ere. Alderdi elektrikoan, energia aerosorgailuetatik 66/30 kV-eko “Ablitas I” transformazio azpiestazioraino (azken hori beste proiektu batean sartzen da) eramanen duten linea elektrikoen neurriak finkatu dira.\nAerosorgailuak honako koordenatu hauetan jarriko dira:\nAerosorgailuen abatzek 84 metroko garaiera izanen dute. Makina guztien errotoreek 132 metroko diametroa izanen dute, eta hiru pala izanen dituzte 120º-ko angeluz bereizita.\nParkea osatzen duten 8 makinak bi zirkuitutan jarriko dira, honela multzokatuta:\n–1. zirkuitua: 01, 02, eta 03 aerosorgailuak.\n–3. zirkuitua: 08, 09, 10, 11 eta 12 aerosorgailuak.\n“Ablitas II” haize-parkeko erdi-tentsioko zirkuitu elektrikoak 30 kV-ean jarriko dira, eta zuzenean lotuko dituzte turbina bakoitzaren transformadoreak 66/30 kV-eko “Ablitas I” transformazio azpiestazioarekin.\nGarraio sarera sartzeko eta konektatzeko baimena:\nSektore Elektrikoari buruzko abenduaren 26ko 24/2013 Legearen 53. artikuluarekin bat, espedientean jasota dago 220 kV-eko La Serna azpiestaziorako (konexio iragankorra) garraio sarearen kudeatzailearen sarbide eta lotura baimenaren eguneratzea (erref.: DDS.DAR.19_2340), 2019ko apirilaren 30ekoa. Halaber, espedientean jasota dago 400 kV-eko La Serna azpiestaziorako (behin betiko konexioa) 2019ko apirilaren 30eko sarbide eta lotura baimenaren eguneratzea (erref.: DDS.DAR.19_2341).\nJendaurreko informaziorako izapidea, Energiaren, Meatzaritzaren eta Industria Segurtasunaren Zerbitzuaren aldetik:\nAbenduaren 1eko 1955/2000 Errege Dekretuaren 125., 127., 144. eta 146. artikuluekin bat, jendaurrean jarri zen Eólica Ablitas SLUren eskaera. Errege dekretu horren bidez arautu ziren energia elektrikoa garraiatu, banatu, merkaturatu eta horniketa egiteko jarduerak eta instalazioak baimentzeko prozedurak.\nHori horrela, iragarkia jarri zen 129. Nafarroako Aldizkari Ofizialean, 2018ko uztailaren 5ekoan, bai eta Diario de Navarra egunkarian ere, 2018ko uztailaren 4koan. Halaber, Ablitasko Udalari helarazi zitzaion.\nJendaurrean jartzeko izapidean jasotako alegazioak:\nAvícola Los Morenicos SL enpresak, Ablitasko 10. poligonoko 1361 O eta 1360 A lurzatietan dauden bi abeletxeren jabea denak, alegazioak aurkeztu zituen, eta eskatu zuen alda zedila 01 eta 02 aerosorgailuetarako sarbidea, eta zenbait baldintza ezarri zituen horien eraikuntza lanetarako.\nAbenduaren 1eko 1955/2000 Errege Dekretuaren 126. eta 145. artikuluak aplikatuz, Eólica Ablitas SLUri igorri zitzaizkion alegazio horiek.\nHorien inguruan, honako hau jakinarazi zuen Eólica Ablitas SLU enpresak:\n1) Abeletxearen azpiegituren eta horniduren proiektua egin zuen ingeniari etxearekin harremanetan jarri gara, eta informazio xehatua eskatu diegu. Egiaztatu da azpiegitura horien seinale fisikoak daudela, baina ikusi dugu “Ablitas II” haize-parkearen proiektuko sarbideek ez dietela azpiegitura horiei eragiten, haiekiko paraleloan doazelako.\n2) Edonola ere, 02 aerosorgailurako sarbidearen zati txiki bat doitu eginen da pixka bat, argi eta garbi gelditu dadin ez diola eraginen lehendik dagoen pasabide sanitarioari.\n3) Obrak gauzatzen diren bitartean, dagokion koordinazioa gauzatuko da, abeletxeetako sarbideetan ahalik eta eragozpen gutxien eragiteko.\nProiektu teknikoen aldaketa:\n2019ko martxoaren 4an, Eólica Ablitas SLU enpresak “Ablitas II” haize-parkea gauzatzeko proiektua aldatzeko eranskin bat aurkeztu zuen. Hartan, eskatzen zuen jarraitu zedila “Ablitas II” haize-parkearen aurretiazko administrazio baimena, eraikitzeko administrazio baimena eta zehazki haren onura publikoa deklaratzeko aitorpena izapidetzen.\nAurkeztutako dokumentuari jarraikiz (Javier Sanz Osorio ingeniariak izenpetuta zegoen), honela aldatuko da haize-parkea:\n–02 aerosorgailurako sarbidearen zati bat aldatuko da proiektuan, ez diezaion inola ere eragin Avícola Los Morenicos SL enpresaren pasabide sanitarioari; instalaziora sartzeko aldapa errespetatuko da, Avícola Los Morenicos SL enpresak eskatu zuen eran.\n–Ablitas II haize-parkearen 10. aerosorgailua birkokatuko da, Aireportu eta Aireko Nabigazioaren Segurtasuneko Zuzendaritzak (Aire Segurtasuneko Estatuko Agentzia-ASEA) egindako jakinarazpenari erantzunez (P18-0067 espedientea); izan ere, jakinarazpen horren arabera, Aireko Armadaren Estatu Nagusiak egindako kontrako txostena oinarri hartuta, haize-parkearen instalazioak ez luke baimenik jasoko.\nHorregatik, proposatzen da aipatu aerosorgailua mugitzea, honela: 618521, 4644630 UTM koordenatuetatik 619938, 4646473 UTM koordenatuetara; hau da, 9. poligonoko 841. lurzatitik 10. poligonoko 1409. lurzatira.\n–AVASA-AP68 errepidearen gaineko eraginei dagokienez, honako aldaketa hauek proposatzen dira:\n1. Autobidearekiko gutxieneko distantziak zaintze aldera, urrundu egin behar da 02 aerosorgailua.\n2. 02 aerosorgailuaren erdi-tentsioko sarea aldatu behar da, sare hori AP68 errepidea gurutzatzen duen zubian jartzearen aurkako txostena jaso baita.\n3. Aldatu eginen da, baita ere, 03 aerosorgailurako sarbidea.\n–Azkenik, dokumentuan zehazten da zer aerosorgailu modelo erabili behar den: Accionaren AW132 modeloa erabili behar da, abatzaren altuera 120 metrokoa eta errotorearen diametroa 132 metrokoa dituena, eta 3,465 MW-eko unitate-potentzia duena.\n“Ablitas II” haize-parkea gauzatzeko proiektua aldatzeko eranskinak zenbait gai, partikularren alegazioak eta proiektuak ukitutako erakundeen gomendioak hartzen ditu kontuan, partikular eta erakunde horiekin adostu direnak; proposatutako aldaketek ez diote beste inori eragiten.\n1. AVASA-AP68 errepidean izanen dituen eraginak kontuan hartu ostean proiektuan egindako aldaketak:\n–02 aerosorgailua beste leku batean jartzea. Herri-lurzati berean jarriko da, eta, beraz, ez die jabe berriei eragiten, eta ez du eremu handiagorik hartzen.\n–02 aerosorgailuaren erdi-tentsioko sarea aldatzeak dakar autobidea gurutzatzen duen baoa zirkuitu bikoitzekoa izanen dela, eta euskarri mota aldatuko dela, baina ez da lurzati berririk erabiliko horretarako.\n–03 aerosorgailurako sarbidea aldatzen da, eta, beraz, desjabetutako eremutik kanpo geldituko da, bai eta zortasun eta eraikigarritasun mugetatik kanpo ere, eta ukipen eremuaren barruan. Ez da beharrezkoa izanen zubitik gertu dauden bideak zabaltzea, ez eta jabari publikoko biderik, zortasun eremurik edo desjabetutako eremurik hartzea ere, eta ez da ezpondarik eraikiko autobidearen plataformako lur erauzketako gunean.\n2. Avícola Los Morenicos SL enpresaren alegazioak kontuan hartu ostean proiektuan egindako aldaketak:\n–Aldatu eginen da 02 aerosorgailurako sarbidea. Herri-lurzati berean jarriko da, eta, beraz, ez die jabe berriei eragiten.\n3. AESAren eta Defentsa Ministerioaren oharrak kontuan hartu ostean proiektuan egindako aldaketak:\n–10. aerosorgailuaren birkokatzeak ukitutako lurzati berria, Ablitasko 10. poligonoko 1409 lurzatia, hain zuzen ere, Ablitasko Udalaren jabetzako herri-lurretan dago, eta ukituta zegoen haize-parkearen hasierako izapideetatik, haize-parkerako proiektatutako bideetako batek lurzati hori zeharkatzen baitu.\nLehen esandakoagatik, entzunaldia eman zitzaien aldaketen eraginpean daudenei.\nHorretarako, 2019ko martxoaren 11n, ofizio bana igorri zitzaien Ablitasko Udalari eta Autopista Vasco Aragonesa SAri; haietan jakinarazi zitzaien zein izanen ziren haien jabetzako lurzatien ukipen berriak, eta 20 eguneko epea eman zitzaien alegazioak aurkezteko.\nEz zen alegaziorik jaso.\nNafarroako Foru Komunitateko administrazioko beste organo batzuen txostenak:\nHonako txosten edo baimen hauek daude espedientean jasota:\n–Nekazaritzako Azpiegituren Zerbitzuaren txostena, 2018ko irailaren 11koa (Ablitas I haize-parkea, Ablitas II haize-parkea, Cabanillas II haize-parkea eta Cabanillas II azpiestazioa), eta Nekazaritzako Azpiegituren Zerbitzuaren txostena, 2018ko azaroaren 12koa (Cabanillas II eta Ablitas I parkeetako energia ateratzeko linea).\n–99E/2018 Ebazpena, ekainaren 4koa, Ingurune Naturalaren Zerbitzuaren zuzendariarena, 2018ko maiatzaren 5eko txosten teknikoa (VP036/18) atxikitzen duena (Cabanillas II eta Ablitas II haize-parkeak).\nIngurumen eraginaren adierazpenaren eta Udalez gaindiko Proiektu Sektorialaren aldaketa:\nIngurumeneko eta Lurraldearen Antolamenduko zuzendari nagusiaren maiatzaren 7ko 272E/2019 Ebazpenaren bidez, ingurumen eraginaren adierazpena eman zen Eólica Navarra SLU enpresak sustatutako “Ablitas II” eta “Cabanillas II” haize-parkeei buruzko “Plan Eoliko Estrategikoa” izeneko Udalez gaindiko Proiektu Sektorialaren aldaketari buruz, eta haize-parke horien aldeko txostena eman zen, hain zuzen ere.\nNafarroako Gobernuak 2019ko maiatzaren 15ean hartutako Erabakiaren bidez, behin betiko onetsi zen Eólica Navarra SLU enpresak sustatutako “Plan eoliko estrategikoa” izeneko Udalez gaindiko Proiektu Sektoriala aldatzeko espedientea, “Ablitas II” eta “Cabanillas II” haize-parkeetan aerosorgailuak birkokatzeari eta sarbideen eta linea elektrikoen trazadurak aldatzeari buruzkoa.\nAurkeztutako dokumentazioa aztertu ondoren, Energiaren, Meatzaritzaren eta Industria Segurtasunaren Zerbitzuak proposatzen du Eólica Ablitas SLU enpresaren eskaera onartzea, kontuan hartuta Sektore Elektrikoari buruzko abenduaren 26ko 24/2013 Legean xedatutakoa, bai eta Energia elektrikoa energia iturri berriztagarrien, kogenerazioaren eta hondakinen bidez sortzeko jarduera arautzen duen ekainaren 6ko 413/2014 Errege Dekretuan eta Energia elektrikoa garraiatu, banatu, merkaturatu eta horniketa egiteko jarduerak eta instalazioak baimentzeko prozedurak arautzen dituen abenduaren 1eko 1955/2000 Errege Dekretuan xedatutakoa ere.\n1. Aurretiazko administrazio baimena ematea Eólica Ablitas SLU enpresari “Ablitas II” haize-parkerako.\n2. Eraikitzeko administrazio baimena ematea aipatutako instalazio horiek gauzatzeko, “Ablitas II” haize-parkea gauzatzeko hasierako proiektuari eta proiektu hori aldatzeko eranskinari jarraikiz; bi urteko epea ematen da obrak egiteko.\n3. Zehazki instalazioaren onura publikoa aitortzea, abenduaren 26ko 24/2013 Legearen 54. artikuluan eta abenduaren 1eko 1955/2000 Errege Dekretuaren 149. artikuluan ezarritako ondorioetarako. Enpresa eskatzailea onuradun gisa agertuko da desjabetze espedientean.\n4. Avícola Los Morenicos SL enpresaren alegazioak onestea, lehen esandakoagatik.\n5. Eólica Ablitas SLU enpresari onuradun izaera aitortzea desjabetze espedientean.\n6. Aurkeztutako proiektuari eta aldaketa eranskinei jarraikiz gauzatu beharko dira instalazioak, eta bat etorri beharko dute Goi-tentsioko instalazio elektrikoen baldintza teknikoei eta segurtasun bermeei buruzko erregelamendua onesten duen maiatzaren 9ko 337/2014 Errege Dekretuan eta Goi-tentsioko linea elektrikoen baldintza teknikoei eta segurtasun bermeei buruzko erregelamendua onesten duen otsailaren 15eko 223/2008 Errege Dekretuan xedatutakoarekin.\n7. Behin proiektua gauzaturik, eskatzaileak zerbitzuan jartzearen akta eskatu beharko du. Eskaera horri erantsiko zaizkio aipatutako araudian ezarritako agiriak eta obra bukaerako ziurtagiria, teknikari fakultatibo eskudun batek sinatua.\n8. Eraikitzeko administrazio baimen hau emanda ere, instalazioa gauzatzeko beharrezkoak diren emakida, lizentzia eta baimen guztiak, publikoak nahiz pribatuak, lortu beharko ditu instalazioaren eskatzaileak, aplikatzekoak diren beste xedapen batzuekin bat.\n9. Ebazpen hau igortzea, dagozkion ondorioak izan ditzan, Garapen Ekonomikorako Departamentuko Energiaren, Meatzaritzaren eta Industria Segurtasunaren Zerbitzura eta Landa Garapeneko, Ingurumeneko eta Toki Administrazioko Departamentuko Lurralde eta Paisaia Zerbitzura, Nekazaritzako Azpiegituren Zerbitzura eta Ingurune Naturalaren Zerbitzura.\n10. Hori guztia Nafarroako Aldizkari Ofizialean argitaratzea, dagozkion ondorioak izan ditzan.\n11. Ebazpen hau Eólica Ablitas SLUri eta ukitutako ondasunen eta eskubideen titularrei jakinaraztea, eta ohartaraztea ebazpenak ez duela administrazio bidea amaitzen, eta haren aurka gora jotzeko errekurtsoa jartzen ahal dela, Garapen Ekonomikorako kontseilariari zuzendua, hilabeteko epean, argitaratu eta biharamunetik hasita. Hartan, espediente zenbakia adierazi beharko da.\n12. Ebazpen hau Ablitasko Udalari jakinaraztea, eta ohartaraztea haren kontra administrazioarekiko auzi errekurtsoa jartzen ahal dela, Nafarroako Justizia Auzitegi Nagusiko Administrazioarekiko Auzien Salari zuzendua, bi hilabeteko epean. Edonola ere, Nafarroako Gobernuan aldez aurreko errekerimendua egiten ahalko da, Administrazioarekiko Auzien Jurisdikzioa arautzen duen uztailaren 13ko 29/1998 Legearen 44. artikuluan ezarritako moduan eta epean.\nIruñean, 2019ko maiatzaren 17an.–Industriaren, Energiaren eta Berrikuntzaren zuzendari nagusia, Yolanda Blanco Rodríguez.\nIragarkiaren kodea: F1906911


Jai arrotzen aurrean, independentzia aldarri : Oarsoaldeko Hitza\nJai arrotzen aurrean, independentzia aldarri\nIndependentzia aldarri, 18:00etan egin dute hitzordua Herriko Plazan "inposatutako jai egun arrotzei" intsumisioa azaltzeko.\nGaurko protestara deitzeko Ernaik egin duen kartela.\nUrriaren 12a, jai arrotza dela Euskal Herriarentzat salatzera deitu du gaur arratsaldean Oreretako Ernaik. Independentzia aldarri, 18:00etan egin dute hitzordua Herriko Plazan “inposatutako jai egun arrotzei” intsumisioa azaltzeko.\nErnaik herritar guztiak deitu ditu gaurko protestan parte hartzera.


Nutrizio eta elikadura teknikak ezagutarazteko tailerra egingo dute Lemoizen - Lemoiz - Hiruka.eus\nNutrizio eta elikadura teknikak ezagutarazteko tailerra egingo dute Lemoizen\nErredakzioa 2019-05-02 12:18\nMaiatzaren 9an, eguenean, egingo dute tailerra, Armintzako Kultur Etxean, 18:00etan. Osasun jaia dela eta antolatu du ekimena Udalak.\nUribe Kostako Zerbitzu Mankomunitateko Adikzioen Prebentzio zerbitzuagaz bat egin du Lemoizko Udalak. Horretarako, deia egin die ume zein helduei maiatzaren 9an egingo duten tailerrera gerturatzeko.\nUnai Andraka alkateak adierazi du bertan ezbaiak eta kezkak argitzeaz gain, gosari eta errezeta osasungarriak sukaldatzeko jarraibideak emango dituztela. Elikadura-tailerra Olatz Bilbao nutrizionistak emango du.


TECNALIA Ventures industriaren sektoreko 40 enpresa txiki eta ertain baino gehiagorekin ari da lankidetzan, 4.0 industriako teknologiak inplementatuz haien negozioak berritzeko | Tecnalia\nBig datarekin, adimen artifizialarekin, robotikarekin eta fabrikazio aditiboarekin erlazionatutako aukerak aztertu dira Move to 4.0 ekimenean\nTECNALIA Venturesek berrikuntza irekiko sare bat sortu du, negozioa 4.0 industriara egokitzeko eraldatze-prozesua bizkortu nahi duten enpresa txiki eta ertainentzat. Ekimen horretan, TECNALIArekin batera, bazkide hauek ere parte hartu dute, besteak beste: Aerospace Valley (Frantzia), DFKI (Alemania), RISE (Suedia), Milano Politeknikoa (Italia) eta Patrasko Unibertsitatea - LMS (Grezia).\nEspainiako eta Frantziako 42 enpresa txiki eta ertainek hartu dute parte Move to 4.0 programan. TECNALIA Ventures TECNALIAko deep tech venture builderrak zuzentzen du programa, Europako Batzordearen laguntzarekin. Parte hartu duten enpresa txiki eta ertainen % 47ren helburu nagusia izan da 4.0 industriako teknologiek beren eskaintza berritzeko zer aukera eskaintzen dizkieten identifikatzea.\nBeren produktuetan adimena sartzeko aukera aztertu dute, bezeroekin erlazionatzeko modu berriak garatzeko eta zerbitzu berriak ezartzeko aukera ematen baitu. Parte-hartzaileen % 21ek kalitatearekin erlazionatutako aukerak aztertu zituzten, eta, beste % 21ek, prozesuen eraginkortasunarekin erlazionatutako aukerak. Azkenik, gainerako % 11 time-to-marketarekin eta beste alderdi batzuekin erlazionatutako aukeretan zentratu ziren.\n4.0 industriako teknologiek, egungo negozioen ahalmena digitalizazioaren bidez hobetzeaz gainera, negozio-eredu berriak gaitzen dituzte.\nMove to 4.0 programaren barruan, enpresa txiki eta ertainek 4.0 industriaren esparruan dituzten erronka eta aukera nagusiak identifikatzeko eta enpresa bakoitzean erabil daitezkeen teknologia eta erabilera praktikoak ebaluatzeko fase bat egin da. Lan-formatuari dagokionez, lantegiak, bide-orri pertsonalizatuak, enpresaren egoeraren diagnostiko bat eta teknologia berriak inplementatzeko ekintza-plan bat egin dira, besteak beste.\nHainbat arlo teknologikorekin erlazionatutako 63 aukera aztertu dira guztira; adibidez, big data eta adimen artifiziala erabil dira produkzio-prozesua kontrolatzeko eta lan-aginduak kudeatzeko. Kalitatea kontrolatzera bideratutako robotikarekin eta ikusmen artifizialarekin, akatsak eta hutsegiteak minimizatu daitezke; eta fabrikazio aditiboa erabilita, malgutasuna eta pertsonalizazioa areagotu.\nMove to 4.0 programako proposamenak martxan jarrita, enpresen lehiakortasun globala, produktibitatea eta kalitatea areagotzea eta entrega-denborak eta kostuak murriztea aurreikusten da.


Izena: Santa Maria Katedrala\nHelbidea: Santa Maria plaza,z/g\nAuzotegi: Erdi Aroko Hirigunea\nKontsebazioa: Ona oro har. Eskasa oro har.\nAkatsak: Akats larriak horma eta pilareetako zenbait gune jakinetan. Akats larriak gangetako zenbait gunetan. Akats larriak elementu apaingarrietan oro har.\nEraikin erlijioso honek kanpandorrea eta arkupea ditu, eta Gasteiz eraiki zen muinoan dago, iparraldean; alde horretan garai batean zegoen harresiko zatia da.\nElizako burualdea ekialdera zuzenduta dago, eta aztarnarik utzi ez duen eliza erromaniko baten gainean eraiki zen. Gotorleku izaeraren erakusle gisa ingurabide bat eta dorre oktogonal bat daude.\nXV. mende hondarrean Armentiako Kolejiata bertara eramateak Gasteizentzat garrantzi handiko tenplua dela berresten du; ondoren, Gasteizko Elizbarrutia sortu zenean, 1862an, katedral izendatu zuten.\nEliza XIII. mendearen amaieran hasi ziren eraikitzen, baina zatirik handiena XIX. mendekoa da. Gotiko garbiko zein azken aroko ezaugarriak ditu. Elementurik baliotsuena portada eta arkupe nagusia da, XIV. mendearen amaierakoa, eskultura gotikoaren adibide bikaina.\nDenborak aurrera egin ahala, eraikin gotikoari beste estilo batzuetako elementuak erantsi zizkioten, kaperetan, koruan, sakristian, dorrean eta arkupean ikus daitezkeenak. Katedralari atxikitako kapera bat Santiagori eskainia da, eta hori gaur egun Santa Maria parrokia da.\nEraikina zaharberritzeko azken lanak 1961 eta 1964 bitartean egin ziren.\nElizak gurutze latindar formako oinplanoa du, bost ataleko hiru habearterekin, hiru ataleko gurutzadurarekin, bost aldeko abside oktogonalarekin eta hiru abside-kapera dituen girola batekin. Gurutze ganga nerbiodunez, erdian giltzarria ageri delarik, eta ganga erradialez estalita dago. Horiek guztiak nukleo zirkularreko pilareetan eta zutabe atxikietan bermatzen dira. Triforio bat ere bada, alboko habearteak korritzen dituena.\nElizan sartzeko bi sarbide daude, eta sarrera nagusiak hiru arku zorrotz ditu, arkibolta, janba eta tinpano apainduekin. Horrez gain mainela ere badu, Ama Birjinaren irudia gordetzen duena.\nKanpoaldean, hormak bermatzen dituzten kontrahorma eta arbotanteen ondorioz, bolumen desberdinak ikus daitezke, oinplanoaren formaren araberakoak.\nArgia hainbat okulu eta leihotatik sartzen da.\nElizako zati nagusiak Arrigorristako eta Araiako harginen harlandu zuriz eginak dira, eta gainerako hormak manposteriaz eta harlanduxkaz.


MARTINEZ CAMINOREN ARABERA, ERLIJIO-IKASGAIA LOMCEn BAINO HOBETO DAGO ORAINGO LEGEDIAN | Religión en Navarra – Erlijioa Nafarroan\n← ROUCO VARELA: “LA DISCRIMINACIÓN DE LOS ALUMNOS DE RELIGIÓN VIENE DE MUY LEJOS”\nHau dela eta, gotzaien bozeramaileak Wert legearekin gotzaiak “alde batekin” soilik pozik daudela ziurtatu zuen. Gainera, Gobernuarekin hezkuntza legearen inguruan “zenbait eztabaida informal”, baina “ez asko”, izan dituztela azpimarratu zuen. Hare gehiago, “aurreko gobernuarekin baino gutxiago”.\nMartinez Caminok Erlijio-ikasgaia konputagarria izan dadila defendatu zuen ere, oinarrizko ikasgaiekin parekagarria izan dadin, ebaluatzen ez den ikasgai bat “zirkulu kuadratu bat delako”.\nPSOEk proposatzen duen Vatikanorekin sinatuta dauden Akordioen berrikuspenari buruz, Gotzaien Batzarraren idazkariak horren kontra ez daudela argitu zuen, baina ez zekien zertan hobetu daitezkeen “oso neurrizkoak” direlako.


MURIETA / CONJUNTA / “BURDIN HESIA” / 2021.08.15 - Landarte\nMURIETA / CONJUNTA / “BURDIN HESIA” / 2021.08.15\nBurdin hesiak aldatu egiten du espazioaren pertzepzioa.\nHesirik gabe landa izango litzateke, eta oraintxe bertan, hesiarekin, eremu bat irudi dezake. Burdin hesia bere garaian baliozkoak ziren zenbait arrazoirengatik jarri zen, baina hainbat arrazoi tarteko, aurreikusitako erabilerek ez dute jarraipenik izan. Espazioa, dagoeneko, ez da erabiltzen.\nHesiak, oro har, jendea sartzea eragozten du, eta sartzen diren gutxiek, askotan, modu desegokian erabiltzen dute espazioa.\nAurkakoa gerta zitekeen. Batzuetan, hesiei esker, espazioak gehiago baloratzen eta zaintzen dira.\nHesia muga bat da, espazioa landa ez izatea dakarrena. Landa gisa ikusiko balitz, ez litzateke ezer gertatuko natural geratuko litzatekeelako, esku hartu gabe, guk kolonizatu gabe. Aldi berean, hesia aukera bat da, espazio zehatz hori seinalatzen duelako eta horri buruzko galderak egitera bultzatzen gaituelako; leku horri buruz pentsatzera bultzatzen gaitu.\nGaur gero kolonizatu dugu, eta orain erabili behar dugu?\nHesirik ez balego, ez genuke horretan hainbeste pentsatuko, ez luke gure arreta piztuko, landa litzatekeelako, eta landa zabala eta ugaria da. Baina hesiak seinalatu egiten du landa, eta beste era batera ikusarazten digu hura. Hori guztiz lortu nahi gabe, landatik atera eta herriko gune publikoetan sartu du.\nZer gertatuko litzateke burdin hesirik ez balego? Zer gertatuko zatekeen herriko beste eremu bat hesitu izan balitz?


Beasaingo herritarren bizitza autonomia luzatzen - Beasaingo Udala\nBeasaingo herritarren bizitza autonomia luzatzen\nArgitaratua: 04 Otsaila 2021\nAldundiak bultzatutako Goiosasunlab proiektuan parte hartuz, Udalak zahartze osasuntsuaren inguruko kultura sustatzen dihardu\nLehen fase honetako esperientziaren ondoren, bigarren fasean herritar gehiagok parte hartzea da helburua\nAdineko beasaindarren ongizatea oinarri hartuta, bizi kalitatea hobetu eta bizimodu osasungarria zabaltzea helburu duen Goiosasunlab proiektuko lehen fasean parte hartu du Beasaingo Udalak. Beasaingo Nagusilan elkartearekin elkarlanean, hogei beasaindar inguru izan dira lehen esperientzia honetan parte hartu dutenak eta bakoitzaren esperientziari erreparatuz hobekuntzak nabariak izan dira.\nHori horrela, zahartze osasuntsua bultzatuz Goiosasunlab proiektuaren xedea interbentzio prebentiboaren bidez etorkizunean adineko pertsonek baliabide garestiago batzuen erabilera gutxitzea da. Biztanleriaren zahartzea goruntz doa eta erronka hori erantzuna emateko Aldundiak Etorkizuna Eraikiz ekimenaren baitan Adinberri fundazioaren bidez Ubikare enpresarekin gauzatu du proiektu hau.\nProzesuan eman diren urratsak hauek izan dira; lehenik talde eragilea sortu eta parte hartzaileak identifikatu ziren. Ondoren, diagnosi integrala egin zen pertsona bakoitzari modu indibidualean eta bakoitzarentzat zaintza plana definitu eta berau martxan jartzeko interbentzio prebentiboa. Amaitzeko parte hartzaileak ebaluatu dira berriro beraien hobekuntzak aztertzeko.\nDiagnosian adierazgarriena parte hartzaileen osasuna eta beraien egoera fisikoa hobetzeko zeuden aukerak ziren eta interbentzio prebentiboak horretara zuzendu ziren.\nEmaitza kuantitatiboak aktibitate fisikoan hartu dira eta parte hartzaile ia guztiek landu duten arloa izan da nahiz eta ariketa kognitiboak ere izan diren. Nahiz eta hiru hilabeteetan egon martxan hobekuntza nabarmenak lortu dira. Indarra, oreka, eta osasuna orokorrean neurtu ziren eta guztietan emaitzak bistakoak izan dira.\n65 urtetik aurrera egiten den ariketa fisikoak osasunean, gaitasun funtzionalean edota autonomian eragin handia du. Aipatu, parte-hartzaile gehienak azkar egokitu zirela teknologia digitalen erabilerara osasun krisiak eraginda telefonoz edo whatsappez egin bait da jarriapena.\nIzandako arrakasta eta onura ikusita, pertsona gehiagorengana iristea da erronka. Beasainen parte hartzaile berriak topatzea da helburua proiektuaren emaitzen inpaktua handiagoa izan dadin. Herriko adineko guztietara iristeko familiakide edo lagunengana proiektu honen berri zabaltzea da asmoa eta parte hartzaile berriekin martxoan bigarren fasea hasiko da eta izenematea zabalik dago.


77 metro tapiz Game of Thrones | istorioa ilustratzeko Sormenak linean\nGame of Thrones du mugarri bat suposatu zuen telebistaren historian gizakiaren onena eta txarrena irudikatzeko modu bikainagatik arreta erakartzeko gai izan den serie gisa. Ordua izango da George RR Martinek sortutako unibertsoa bere lekuan kokatuko duena, eta gozatuko dugu Game of Thrones filmaren azken denboraldia 2019an noiz iritsiko zain.\nGame of Thrones murgiltzen gaituen pertsonaia, anti-heroi, istorio eta ingurune ugari eraman da Tourism Irlandak sortutako 77 metroko tapiz erraldoi bat . Ipar Irlandako ondare eta kulturaren parte bihurtu den serie hau izan da, beraz, hori ospatzeko, garai guztietako telesail ezagunenen gertaerak, kokapenak eta historia erakusten dituen horma tapiz zabala sortu dute.\nEhungintza eta lihoa fabrikatzeko orduan Ipar Irlandako ondare aberatsean oinarrituta, Game of Thrones tapizeria izan da azken liho errotako batek hornitutako lihoz sortua herrialde hartako egungo arora bizirik.\nTapizak fabrikatzen hasi aurretik, telesaileko eszena eta pertsonaia funtsezko guztiak birsortu dira eta artista eta ilustratzaileek diseinatu dute. Guztira 77 ordu inguruko lana izan da kontatutako marrazki eta istorioen 77 metro bihurtuta.\nEskuko ilustrazioak konposatu ondoren, diseinatzaileek egin dute marrazkiak digitalki birsortu zituen maparako ehundutako gida, jostun adituek jositakoa. Behin ehunduta, brodatzaileek zehatz-mehatz ukitu zituzten xehetasun fin guztiak, Joffrey erregearen urrezko koroatik hasi eta Daeneryren ilea garbikeraino.\nGame of Thrones tapizak ikus daiteke Belfasteko Ulster museoan. Iaz atal berri bat gehitu da Game of Thrones filmaren zazpigarren denboraldiko atal bakoitza emititzen zen bitartean.\nBaduzu weba to mirets ezazu prozesu osoa eta tapizak, Game of Thrones-eko istorio epiko bakoitza esploratu ahal izateaz gain.\nArtikuluaren bide osoa: Sormena linean » General » Artistak » Irlandan sortutako 77 metroko tapiz batek Game of Thrones-en istorio epikoak ilustratzen ditu\nDoako 27 HTML eta CSS txartel blog, merkataritza elektroniko eta bestelakoetarako


Larrialdi Klimatiko egoera Galdakaon - Deia\nLarrialdi Klimatiko egoera Galdakaon\nGazteentzako dagoeneko kezka nagusia bihurtu da, politikoek gaiarekiko duten erantzukizun eskasarekin batera\nBILBO. Gazteentzako dagoeneko kezka nagusia bihurtu da, ez bakarrik larrialdia, baita gaiari ematen zaion erantzun politiko eskasa ere. Azken urte luzeetan komunitate zientifikoak aldaketa klimatikoaren bilakaeraren inguruko abisuak eta jakinarazpenak igorri ditu.\nAldaketa klimatikoa, Berotegi Efektuzko Gasen isuri masibo baten ondorioz gertatzen ari da, eta isuri horien arrazoi nagusia, bakarra ez bada ere, gure metabolismo sozioekonomikoa mantentzeko erretzen ditugun baliabide fosilen erabilpenean datza. Aldaketa klimatikoa, beraz, guk eragiten dugu nagusiki, eta dagoeneko ondorioak atzematen hasiak gara. Urtez urte argitaraturiko txostenetan, egoera kaskartzen ari denaren zantzuak ditugu. Nazioarteko hainbat erakunde eta lantaldeek argitaratzen dituzten txostenetan gero eta argiago esaten da klima eta energia politiketan, eta ondorioz gure egunerokotasunean, eraldaketa sakon bat, iraultza bat, eman behar dela, baldin eta egoerari aurre egin nahi baldin badiogu eta aldaketa klimatikoaren efektu bortitzenak pairatu nahi ez baditugu. 2018ko urrian, IPCC Klima Aldaketari Buruzko Gobernu Arteko Taldeak, plazaraturiko txosten berezi batean, tonua altxa zuen indarrean dauden politikek behar besteko anbiziorik ez dutela salatuz, eta elektrizitatearen, nekazaritzaren, garraioaren eta industriaren sektoreetan aurrekaririk gabeko aldaketak eskatuz.\n2018ko azaroan, Nazio Batuen Ingurumen Panelak aditzera emandako txostenak egoera larria dela ohartarazten du, esfortzuak areagotzen ez badira hondamendira goazela azpimarratuz. Gaia bere osotasunean ikusirik, argi dago ataka batean gaudela eta orain arte proposatu eta egindakoa berraztertu beharrean gaudela. Ahal dela, eta industria iraultza aurretiko egoerarekin alderatuta, 1,5ºCko tenperatura igoera ez gainditzea helburutzat zuen 2015eko Parisko Akordioa betetzeko, orain arte emandako pausoak guztiz ez-nahikotzat jo beharrean gaude. Hasieran genion bezala, zibilizazio erronka baten aurrean gaude, eta aurrez aurre Jaurlaritzaren eragin esparru eta ahalmenak gainditzen dituen lanak baditugu ere, egoerak partekaturiko esfortzu bat eskatzen du.\nGure ustetan, ipar orratza ahalik eta azkarren karbono isurietan neutroa izango den Euskal Herri baterantz begira jarri beharrean gaude, eta horretarako ezinbestekoa da eraldaketa azkar eta eraginkorrak egitea. Prozesu honek gure jendartean inplikazio anitz eta sakonak ekarriko ditu, bai ehun produktiboan, bai mugikortasunean, bai lurralde antolamenduan eta abar, horregatik deritzogu pausu azkar eta eraginkorrak ematea ezinbestekoa dela. Mozio honen bitartez, egoeraren larritasuna aitortzea dugu helburu, Larrialdi Klimatikoari behar besteko arreta ipintzeko asmoarekin, aurrerantzean politika publiko guztiak Larrialdi Klimatiko egoeraz kutsa daitezen.


Amurrioko 13 taberna aurkeztu dira perretxikoen pintxo lehiaketara - Aiaraldea.eus\nIzar Mendiguren Cosgaya 2018-10-27 12:05 Ekonomia Amurrio\n"Mikoturismo egunak" antolatu dituzte aurten ere ostalaritza eta turismoa sustatzeko. Iragan asteburuan hasi zen tabernen arteko txapelketa, eta azaroaren 4an bukatuko da. Ostalariek ez ezik, herritarrek ere izango dute sariak jasotzeko aukera.\nAmurrioko 13 tabernak hartu dute parte perretxikoen pintxo lehiaketan. Partaideen artean 315 euroko bonoa zozketatuko da. Atxubi, Batzoki, La Bodeguilla, El Crucero, Frontoi, Guk, Kili Berria, Kuskumendi, Nagusi, El Rinconcito, Siglo XXI, La Terraza eta Txokogorri dira txapelketara batu diren establezimenduak.\nHiru asteburutan gauzatuko da ekimena: urriaren 20an hasi zen, eta azaroaren 4an bukatuko da. Perretxikoekin eginiko pintxoen lehiaketak XIII. edizioa izango du aurtengoa. Bi sari banatuko dituzte: herritarrena eta epaimahiarena. Adituek 200€ eta oroigarria emango diote pintxorik onenaren egileari, eta 150€ eta plaka jasoko ditu herritarren babes gehien pilatzen duen lanak.\n"Herri-bozketan parte hartzeko, gutxienez, 9 pintxo dastatu beharko dira. Bozketan parte hartzen dutenen artean, Apymcara atxikitutako saltokietan erabiltzeko 325 euroko bi sari zozketatuko dira", adierazi dute antolatzaileek. Horrez gain, mikologia egunek dirauten bitartean -hots, hurrengo igandera arte- sasoiko perretxikoekin eginiko menu gastronomikoak eskainiko dituzte, Abiagan jatetxean (28€) eta Bidekon (43€), hain zuzen.